Ahli politik perlu ketepikan ideologi, beri komitmen realisasi PPN

KUALA LUMPUR, 22 Zulhijjah 1442H, Ahad – Komitmen dan sokongan pelbagai pihak termasuk ahli politik terutama Ahli Parlimen diperlukan untuk merealisasikan Pelan Pemulihan Negara (PPN) bagi membolehkan Malaysia keluar daripada kemelut pandemik COVID-19.

Penganalisis Politik dan Media Sosial Profesor Madya Dr Sara Chinnasamy berkata semua ahli politik perlu mengetepikan ideologi politik masing-masing dan tampil membantu kerajaan serta mengutamakan agenda rakyat melalui PPN.

Beliau berkata setakat ini, komitmen Ahli Parlimen masih tidak mencapai tahap maksimum sejak pelaksanaan Perintah Kawalan Pergerakan (PKP) sehinggalah Program Imunisasi COVID-19 Kebangsaan (PICK) yang sedang dilaksanakan di seluruh negara.

“Proses vaksinasi yang sedang berlaku masih belum meraih sokongan utuh dalam kalangan ahli politik dan parti-parti politik di mana mereka pun boleh tampil ke hadapan untuk menyokong serta menggerakkan program vaksinasi itu di kawasan masing-masing,” katanya dalam wawancara khas secara dalam talian dengan media hari ini.

Pensyarah Fakulti Komunikasi dan Pengajian Media Universiti Teknologi MARA (UiTM) Shah Alam itu berkata selain ahli politik, parti politik dan ketua komuniti juga perlu bekerjasama serta memberikan sokongan bagi menjayakan PPN yang merupakan pelan keluar krisis kesihatan yang melanda Malaysia sejak Mac tahun lepas.

Beliau turut mempersoal tahap kerjasama pemimpin politik, wakil rakyat dengan ketua-ketua komuniti di kawasan masing-masing dari segi pendaftaran vaksinasi dan mencadangkan penubuhan pasukan sukarelawan yang boleh membantu dalam memobilisasikan PICK.

PPN, yang diumum 15 Jun lepas, menggariskan empat fasa peralihan merangkumi perincian SOP untuk setiap fasa dengan peralihan fasa bagi sesebuah negeri akan dinilai dan dipertimbang berdasarkan tiga indikator nilai ambang iaitu purata bilangan kes harian, kadar penggunaan katil di wad Unit Rawatan Rapi (ICU) dan peratusan rakyat dewasa yang lengkap divaksinasi.

Sara juga berkata Malaysia berdiri setanding dengan negara maju dari segi bantuan dan program vaksinasi yang menyaksikan sebanyak 20,533,660 dos vaksin telah diberikan kepada penduduk di negara ini setakat semalam.

Beliau berkata usaha kerajaan Perikatan Nasional (PN) memberikan pelbagai bantuan dan insentif kepada rakyat negara ini dalam mendepani cabaran pandemik COVID-19 sejak Mac 2020 setanding dengan negara maju seperti Kanada dan Amerika Syarikat.

Katanya kerajaan PN di bawah pimpinan Tan Sri Muhyiddin Yassin bersikap terbuka dalam menerima cadangan pihak lain yang menyaksikan ia terbukti apabila terdapat penambahbaikan berterusan setiap kali pengumuman pakej bantuan baharu kepada rakyat.

Menyentuh Belanjawan 2022 yang bakal diumumkan Oktober ini, Sara berkata tumpuan harus diberikan kepada sektor kesihatan negara termasuk peruntukan lebih besar kepada Kementerian Kesihatan bagi menaik taraf infrastruktur perubatan, menyerap petugas kesihatan kontrak ke jawatan tetap dan pemberian bantuan kepada petugas barisan hadapan sebagai tanda penghargaan. – Bernama


11 NGO tuntut 4 perkara dalam kempen ‘Malaysia Sejahtera Tanpa Arak’

Oleh Zuhayati Yazid

BANGI, 3 Rejab 1443H, Sabtu – Sebanyak 11 pertubuhan bukan kerajaan (NGO) Islam bergabung membuat empat tuntutan menerusi kempen ‘Malaysia Sejahtera Tanpa Arak’ bagi menghentikan penjualan minuman keras secara berleluasa di negara ini.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, empat tuntutan itu adalah meminta kerajaan agar menetapkan polisi komuniti bebas arak supaya tiada lagi program-program menghidangkan minuman itu secara terbuka dan umum.

“Gabungan juga menuntut pihak berkuasa tempatan (PBT) menguatkuasakan dan memperkemaskan undang-undang berkaitan arak serta memperketatkan lagi syarat-syarat membeli dan menjual arak.

“Selain itu, menuntut PBT agar tidak membenarkan penjualan arak di kedai-kedai serbaneka di kawasan majoriti muslim.

“Gabungan juga menuntut pihak berkuasa membuat pemeriksaan dan pemantauan yang lebih ketat dan lebih kerap ke atas pemandu-pemandu terutama waktu malam,” katanya.

Beliau berkata demikian dalam sidang media selepas melancarkan ‘Kempen Malaysia Sejahtera Tanpa Arak’ yang dianjurkan oleh ISMA, di sini hari ini.

Antara strategi kempen berkenaan termasuk melancarkan petisyen dengan menyasarkan sejuta tandatangan melalui talian dan juga secara fizikal dalam membantah penjualan arak secara berleluasa.

Petisyen tersebut akan mula dilancarkan pada hari ini sehingga 5 Mac.

“Mengikut statistik pada 2017 sebanyak 212 kemalangan berkait dengan pengambilan arak dan daripada jumlah sebanyak 58 kematian dilaporkan.

“Manakala 2018 pula, sebanyak 191 kemalangan dilaporkan dan daripada jumlah itu sebanyak 54 kematian berpunca pengambilan alkohol yang bebas.

“Ini adalah rekod yang dikeluarkan Polis Diraja Malaysia (PDRM) tetapi banyak lagi kes seperti pergaduhan, perceraian, keganasan rumah tangga, penderaan yang berpunca daripada pengambilan arak namun tidak dimasukkan secara rasmi oleh pihak berkuasa yang berkaitan dengan arak,” katanya.

Antara 11 NGO yang terlibat adalah Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Allieance of Civil Society Organisation (MACSA) dan Dewan Perniagaan Melayu Malaysia (DPMM).

Turut terlibat Persatuan Pakar Perubatan Kesihatan Awam Malaysia (PPPKAM) serta Pemuda BERJASA.


Doktor kesan fosforus putih pada mangsa serangan Israel di Lubnan

TYRE, 3 Rabiulakhir 1445H, Rabu – Kesan ‘fosforus putih’ ditemukan dalam tujuh pesakit yang dimasukkan ke hospital selepas serangan rejim haram Israel di kawasan sempadan selatan Lubnan.

Perkara itu disahkan pakar perubatan di Jabatan Kecemasan Hospital Itali di bandar Tyre, Dr Muhammed Mustafa pada Selasa.

“Tahap berpeluh dan muntah pada pesakit yang datang ke jabatan kecemasan kami sangat tinggi. Kami dapat mencium bau fosforus.

“Kami menanggalkan pakaian pesakit dan dan membasuhnya dari kepala hingga kaki dengan air yang banyak,” katanya sambil memberitahu petugas perubatan turut memakai sarung tangan serta topeng sebelum memeriksa mangsa.

Dr Muhammed berkata, oksigen kemudiannya diberikan kepada mangsa, membabitkan lima anggota pertahanan dan dua orang awam.

Sementara itu, Pengarah Jabatan Pertahanan Awam di Tyre, Ali Safiyeddin berkata, pihaknya telah berusaha memindahkan penduduk kampung yang terkandas di kawasan itu sejak hari pertama Israel melancarkan serangan.

Katanya, pertempuran menjadi semakin ganas di kampung Ed-Duhaira pada Isnin.

“Terdapat pengeboman sebelum, tetapi semalam (Isnin) ia sangat ganas. Dikatakan bahawa bom itu dibuat dengan fosforus putih.

“Kami berada dalam bahaya dan sesak nafas akibat asap bom,” katanya.

Ali memberitahu, pihaknya memindahkan seramai 60 penduduk kampung yang terancam sesak nafas akibat asap di Duhaira.

“Empat orang daripada pasukan kami terkesan oleh asap dan dibawa ke hospital. Ini mengingatkan kami ketika pemindahan penduduk kampung di kawasan sama ketika perang tercetus antara Israel dan Hizbullah pada 16 Julai 2006.

“Kami tidak pernah melihat bom seperti itu pada masa itu. Ini adalah kali pertama kami melihat peluru berpandu seperti itu. Terdapat banyak bau dari asap di Ed-Duhaira,” katanya.

Bukan hanya di Gaza, Israel turut memperluaskan serangannya ke sempadan selatan Lubnan dan sekitar wilayah diduduki iaitu Tebing Barat.

Setakat hari ke-11 serangan, sekurang-kurangnya 3,061 rakyat Palestin syahid dan 13,750 lagi cedera angkara rejim Israel.- Agensi


‘Tahniah DAP! Berjaya masuk rumah UMNO’

BANGI, 3 Zulkaedah 1444H, Selasa – BERJASA menyifatkan UMNO sudah hilang hala tuju perjuangannya setelah parti Melayu itu mula membuka pintu kepada DAP untuk masuk ke ‘rumahnya’ di Dewan Merdeka, Pusat Dagangan Dunia (WTC).

Presiden BERJASA, Haji Zamani Ibrahim berkata, UMNO kini hilang taringnya sebagai parti Melayu hanya semata-mata demi mempertahan individu korup dalam kepimpinannya itu.

“Bagi saya, UMNO jangan bercakap tentang perjuangan Melayu. You (kamu) sendiri pun tak mampu menghalang DAP bercakap di pentas utama dalam rumahtangga sendiri.

“Saya bimbang UMNO akan menggali kubur di rumahnya sendiri sebab dia membenarkan DAP bercakap, membawa agenda di dalam rumah tangganya. Kasihannya UMNO,” katanya.

Beliau berkata demikian mengulas kehadiran pemimpin dan ahli DAP di Dewan Merdeka WTC buat pertama kalinya sempena penganjuran Konvensyen Nasional Kerajaan Perpaduan, baru-baru ini.

Dewan Merdeka dianggap sebagai lokasi istimewa bagi ahli UMNO yang juga merupakan tempat berlangsungnya perhimpunan agung parti itu.

Mengulas lanjut, Zamani secara sinis turut mengucapkan tahniah kepada DAP kerana mencipta sejarah apabila mampu masuk ke Dewan Merdeka yang dianggap lokasi keramat buat orang Melayu.

“Saya nak ucap tahniah kepada DAP kerana telah mencipta sejarah besar mampu menerobos masuk ke dalam Dewan Merdeka yang dimiliki UMNO sebagai dewan keramat, dewan yang mempertahankan bangsa Melayu.

“Saya merasa cukup kagum dengan kehebatan dan kebijakan DAP mempergunakan kelemahan UMNO yang ada sekarang,” katanya.


Ku Li beri gambaran sedia berehat daripada politik

KAJANG, 9 Jamadilawal 1442H, Khamis – Wakil rakyat paling lama berkhidmat di Malaysia, Tengku Razaleigh Tengku Hamzah memberi gambaran yang beliau bersedia untuk berehat daripada politik jika tidak diperlukan pada Pilihan Raya Umum ke-15 kelak.

Tengku Razaleigh, yang menjadi Ahli Parlimen Gua Musang sejak 1986, berkata, anak muda perlu berani ke depan dan menunjukkan kredibiliti mereka untuk diangkat menjadi wakil rakyat mahu pun pemimpin apabila diberikan peluang.

“Kita (bersedia) berehatlah… terpulang kepada parti untuk langkah seterusnya (jika khidmat tidak perlukan).

“Anak muda sebagai pelapis pemimpin perlu ke depan, perjuangkan apa yang perlu dilakukan supaya perubahan dapat dibuat secepat yang boleh. Banyak benda boleh dibuat daripada menanti perubahan sahaja. Negara lain sudah berubah, kenapa kita tidak boleh,” katanya.

Tengku Razaleigh, atau lebih mesra dipanggil Ku Li, berkata demikian ketika ditemui media selepas menjadi tetamu sebuah program anjuran Majlis Profesor Negara di sini hari ini.

Pengerusi Jemaah Penasihat UMNO itu ditanya mengenai cakap-cakap supaya beliau berehat atau berundur dari kancah politik dan digantikan dengan pemimpin muda.

Aktif dengan sidang akhbar dan kemunculan dalam beberapa majlis politik sehingga diusik ingin menjadi perdana menteri, sambil tersenyum Ku Li berkata beliau tidak pernah menginginkan jawatan itu sepanjang bergelar ahli politik.

“Kalau saya ingin jadi perdana menteri, sudah lama saya jadi perdana menteri. Tetapi saya tidak berminat dengan jawatan itu, saya bagi dekat Tun Dr Mahathir Mohamad.

“Waktu 1977 itu, saya merupakan pemimpin paling kanan dan ditawarkan oleh Tun Hussein Onn sebagai timbalannya namun saya tolak.

“Saya fokus kepada industri minyak dan kerana itu, Petronas kuat… kita semua mempunyai peranan masing-masing,” katanya. – Bernama


Plat kenderaan ‘isteri Perdana Menteri’ bukan permintaan Wan Azizah

BANGI, 6 Zulhijjah 1444H, Ahad – Setiausaha Kerajaan Negeri Sabah, Datuk Seri Safar Untong menjelaskan, gambar plat kenderaan ‘Isteri YAB Perdana Menteri’ seperti yang tular di media sosial bukan atas permintaan Datin Seri Dr Wan Azizah Wan Ismail.

Dalam satu kenyataan, beliau menjelaskan, kerajaan negeri sudah lama menyediakan kenderaan itu kepada tetamu kenamaan (VIP) ketika lawatan kerja atau rasmi ke Sabah.

“Saya mengambil perhatian bahawa pada hari ini gambar plat kenderaan isteri Perdana Menteri yang diambil di sebuah hotel terkemuka di Kota Kinabalu telah tular di media sosial.

“Adalah menjadi amalan kerajaan negeri Sabah bertanggungjawab menyediakan kemudahan kenderaan bagi Perdana Menteri dan isteri, Timbalan-timbalan Perdana Menteri dan isteri serta yang melibatkan kehadiran tetamu-tetamu VIP ke Sabah ketika lawatan kerja dan lawatan rasmi.

“Kemudahan kenderaan yang disediakan termasuklah meletakkan plat kenderaan atas nama gelaran jawatan tetamu dan isteri yang menggunakan kenderaan tersebut,” katanya.

Safar berkata, kerajaan negeri Sabah turut menyediakan kenderaan mengikut kesesuaian jadual perjalanan ketika berada di Kota Kinabalu.

“Plat yang ditularkan adalah bukan atas permintaan Datin Seri Dr Wan Azizah,” katanya.

Terdahulu, tular gambar di media sosial yang memaparkan plat kenderaan ‘Isteri YAB Perdana Menteri’ dan mencetuskan rasa tidak puas hati pengguna media sosial.


Pembukaan sekolah pada September sangat berisiko: EMIR Research

KUALA LUMPUR, 4 Muharram 1443H, Jumaat – Kanak-kanak mungkin terdedah kepada risiko lebih besar dengan pembukaan semula sekolah yang dijadualkan pada September ini, berikutan kemunculan varian Delta wabak COVID-19 yang mudah menular, demikian menurut badan pemikir bebas EMIR Research.

Ketua Sains dan Teknologi EMIR Research Ahmad Ameen Mohd Kamal berkata kumpulan pemikir itu sebelum ini telah mencadangkan bahawa petunjuk paling minimum untuk pembukaan semula sekolah adalah apabila semua penduduk dewasa telah divaksinasi, yang disasarkan menjelang Oktober.

“Bagaimanapun, cadangan ini berdasarkan kepada andaian sebelum ini iaitu kumpulan usia yang lebih muda lebih cenderung untuk tidak menunjukkan gejala teruk, dan mereka yang sudah lengkap divaksin kebanyakan masanya akan dilindungi.

“Namun, kemunculan varian baharu seperti Delta dan kes baru-baru ini membuktikan bahawa ia bukan masalahnya dan kita meletakkan kanak-kanak (dan dewasa terdedah kepada) risiko lebih besar melalui pembukaan sekolah ini,” katanya dalam artikel kajian badan itu bertajuk ‘Very Risky to Reopen Schools in September’.

Ahmad Ameen berkata golongan berusia bawah 18 tahun, iaitu hampir 30 peratus penduduk Malaysia, adalah kumpulan terbesar tanpa perlindungan.

“Cepat atau lambat, mereka harus dilindungi daripada virus, sama ada menerusi vaksinasi atau imuniti semula jadi. Bagaimanapun, terlalu awal untuk mempertaruhkan nasib mereka,” katanya.

Menurut data Jabatan Perangkaan Malaysia pada November 2020, Ahmad Ameen berkata Lembah Klang mempunyai jumlah kanak-kanak bawah 18 tahun paling ramai iaitu 24.4 peratus.

Beliau berkata Sabah dan Johor mempunyai peratusan penduduk yang lengkap vaksinasi paling rendah setakat 11 Ogos iaitu masing-masing dengan 13.2 peratus dan 16.8 peratus, namun mempunyai penduduk bawah 18 tahun yang kedua dan ketiga tertinggi iaitu masing-masing 12.4 peratus dan 11.6 peratus.

“Berikutan varian yang sangat mudah menular yang menghindari kekebalan tubuh, menyebabkan jangkitan ke atas individu yang telah lengkap divaksin dan imuniti mukosa yang tidak mencukupi yang mencabar konsep tradisional imuniti kelompok, sasaran penduduk dewasa lengkap divaksin menjelang Oktober juga mungkin tidak mencukupi untuk melindungi dewasa dan kanak-kanak – apatah lagi pada awal September?

“Persoalannya kini adalah antara risiko kesan sampingan vaksin berbanding risiko jangkitan dan gejala lebih teruk daripada varian baharu SARS-CoV-2. Difahamkan, banyak ibu bapa tidak bersedia mengambil kesempatan menerusi imuniti semula jadi memandangkan potensi risikonya,” katanya.

Beliau berkata ada ibu bapa yang mahu anak mereka divaksin terlebih dahulu, manakala mereka yang risau dengan jangkitan virus dan kesan sampingan vaksin mungkin memilih untuk mengelakkan anak-anak ke sekolah sehingga mendapat maklumat lanjut dan penyelesaian yang lebih selamat.

“Tambahan pula, cuti sekolah akan bermula pada November. Mengapa mengambil risiko pada September dan Oktober? Justeru, waktu paling cepat untuk pembukaan semula sekolah mungkin awal tahun hadapan,” katanya.

Dalam pada itu, Ahmad Ameen berkata walaupun didapati golongan muda kurang mendapat gejala lebih teruk oleh jangkitan Delta atau varian lain, kes-kes jangkitan mungkin meningkat apabila sekolah dibuka semula. – Bernama


Bahasa Melayu dan pengukuhan melalui undang-undang

Oleh: Tun Abdul Hamid Mohamad

(SAYA teruja untuk berucap di dewan ini hari ini, walaupun melalui rakaman video, kerana di sinilah 62 tahun dahulu (tahun 1960) kali pertama saya berucap ke seluruh negara, dibawa oleh Radio Malaya. Pada masa itu saya mewakili zon Utara, Semenanjung Tanah Melayu dalam pertandingan syarahan Minggu Bahasa Kebangsaan, peringkat akhir, anjuran Dewan Bahasa dan Pustaka.)

Kedudukan Bahasa Melayu terletak kepada kekuatan politik Melayu dan kemahuan politik pemimpin-pemimpin Melayu.

Pertama sekali saya katakan, kedudukan Bahasa Melayu berhubung rapat dengan kedudukan politik Melayu: kuat kedudukan politik Melayu, kedudukan Bahasa Melayu boleh diperkukuhkan; lemah kedudukan politik Melayu, lemahlah kedudukan Bahasa Melayu.

Selama 50 tahun kedudukan politik Melayu kuat. Saya akui banyak telah dilakukan untuk memperkukuhkan pemakaian Bahasa Melayu dalam negara. Jika pada masa kita mempunyai kuasa politik kita tidak berbuat secukupnya kerana kita tidak tahu apa yang hendak dilakukan atau kerana kita tidak mempunyai kemahuan politik atau kerana kita takut atau lalai, itu salah kita.

Lemahnya kedudukan politik Melayu semasa pemerintahan Pakatan Harapan telah melihatkan betapa lemahnya kedudukan Bahasa Melayu hinggakan apabila seorang menteri menggunakan Bahasa Mandarin untuk urusan rasmi, Perdana Menteri yang menjadi Presiden UMNO paling lama dalam sejarah dan dua orang bekas Timbalan Perdana Menteri dan Timbalan Presiden UMNO dalam Pakatan Harapan pun tidak menegurnya. Mereka memerlukan sokongan parti bekas musuh politik mereka itu untuk menubuh kerajaan. Pada masa itu juga kita melihat betapa kuatnya tuntutan Dong Zong dan kerajaan nampak seperti menyebelahi mereka.

Kerajaan Perikatan Nasional di bawah Tan Sri Muhyiddin Yassin juga tidak bermaya untuk berbuat sesuatu. Ia terpaksa memikirkan kedudukannya dahulu yang seperti telur di hujung tanduk itu. Selagi sebuah kerajaan yang disepakati oleh parti-parti Melayu yang kukuh tidak dapat ditubuh, tidak ada apa yang boleh berlaku untuk mengukuhkan pemakaian Bahasa Melayu.

Saya khuatir simposium ini juga akan menjadi seperti Juma’at Hari Jawi yang mati tak berkubur seminggu selepas ia dilancarkan. Tetapi, simposium ini ada kelainannya: ia dianjur oleh Pejabat Perdana Menteri. Kita ucapkan tahniah kepada Perdana Menteri YAB Dato’ Seri Ismail Sabri di atas keberaniannya menganjurkan simposium ini dan membukanya dalam keadaan kerajaannya yang tidak kukuh itu. Kita harapkan ia bukanlah sekadar untuk mendapat undi orang Melayu dalam pilihan raya umum tidak lama lagi. Seorang Perdana Menteri perlu berfikir lebih jauh daripada pilihan raya umum yang akan datang.

Sekurang-kurangnya simposium ini memberi peluang kepada kita untuk menyampaikan kepada beliau atau sesiapa juga yang menjadi Perdana Menteri selepas PRU15 pandangan kita bahawa untuk memperkukuhkan penggunaan Bahasa Melayu, kekuatan dan kemahuan politik perlu ada.

Maka, Perdana Menteri perlulah memikirkan bagaimana hendak memperkuatkan kedudukan politik Melayu, terlebih dahulu.

Saya katakan, selagi dua parti politik terbesar Melayu, iaitu UMNO dan PAS tidak bergabung dan selagi parti-parti nyamuk Melayu tidak dibubar atau dikuburkan, orang Melayu akan terus berpecah-belah; kuasa politik Melayu terus lemah dan kerajaan terpaksa mengharapkan sokongan parti-parti bukan Melayu, termasuk yang hanya mempunyai satu kerusi Parlimen! Setiap kali pilihan raya kecil apatah lagi pilihan raya umum akan diadakan, akan kedengaranlah tuntutan supaya Sekolah-sekolah Jenis Kebangsaan (Cina) di bina. Tuntutan diberi, mereka undi DAP.

Pengukuhan penggunaan Bahasa Melayu melalui undang-undang hanya boleh dilakukan dalam lingkungan yang ditetapkan oleh Perlembagaan Persekutuan.

Selepas mengatakan Bahasa Melayu adalah bahasa Kebangsaan Malaysia, Perlembagaan Persekutuan, antara lain, menyebut mengenai penggunaannya seperti berikut:

(i) tiada seorang pun boleh dilarang atau dihalang daripada menggunakan bahasa lain, selain bagi maksud rasmi. “maksud rasmi” ertinya apa-apa maksud Kerajaan, sama ada Kerajaan Persekutuan atau Kerajaan Negeri, dan termasuklah apa-apa maksud sesuatu pihak berkuasa awam.

(ii) tiada seorang pun boleh dilarang atau dihalang daripada mengajarkan atau belajar, apa-apa bahasa lain;

Perhatikan, halangan untuk menggunakan bahasa lain hanya untuk urusan rasmi. Maka, undang-undang tidak boleh dibuat untuk menghalang syarikat-syarikat daripada menggunakan selain daripada Bahasa Melayu dalam urusan hariannya.

Perlembagaan Persekutuan membenarkan pengajaran dan pembelajaran bahasa-bahasa lain. Ia tidak menyuruh atau melarang kerajaan membina sekolah dan universiti untuk mengajar dan belajar bahasa-bahasa lain. Terserahlah kepada kerajaan sama ada hendak membinanya atau tidak. Biasanya ia tertakluk kepada kuat mana tekanan politik. Sebab itulah saya tekankan kekuatan politik Melayu dan kemahuan politik pemimpin-pemimpin Melayu.

Seksyen 2 Akta Bahasa Kebangsaan 1963/1967 menghendaki semua urusan rasmi kerajaan dijalankan dengan menggunakan Bahasa Melayu, tertakluk kepada beberapa perkara.

Saya fikir, kehendak undang-undang ini, tertakluk kepada pengecualian yang dibenarkan, telah dilaksanakan sebaik mungkin di pejabat-pejabat kerajaan.

Peserta-peserta simposium ini yang datang dari universiti-universiti boleh menceritakan bagaimana mereka mengajar dengan menggunakan Bahasa Melayu, bagaimana pelajar-pelajar menjawab soalan-soalan dengan menggunakan Bahasa Melayu dan sama ada ia mempunyai apa-apa kesan kepada mutu graduan-graduan itu.

Penggunaan Bahasa Kebangsaan di mahkamah

Mengenai penggunaan Bahasa Kebangsaan di mahkamah, seksyen 8 Akta Bahasa Kebangsaan 1963/1967 memperuntukkan, ringkasnya, segala prosiding (selain pemberian keterangan oleh seseorang saksi) dalam Mahkamah hendaklah dalam Bahasa Kebangsaan. Tetapi, Mahkamah boleh, selepas menimbangkan kepentingan keadilan dalam prosiding itu, memerintahkan supaya prosiding itu (selain pemberian keterangan oleh seseorang saksi) dijalankan sebahagiannya dalam Bahasa Kebangsaan dan sebahagiannya dalam bahasa Inggeris.

Pada masa ini, anggaran kasar saya mengenai penggunaan Bahasa Melayu di Mahkamah di Semenanjung Tanah Melayu adalah, di Mahkamah Majistret dan Mahkamah Sesyen 95%, di Mahkamah Tinggi 70%, di Mahkamah Rayuan 10% dan di Mahkamah Persekutuan 5%. Di Sabah dan Sarawak di Mahkamah Majistret 10%, di Mahkamah Sesyen 5% dan di Mahkamah Tinggi 0%.

Kedudukan di Sabah dan Sarawak perlu dibaiki. Masalah utama di sana adalah sikap.

Pada masa yang sama, syarat pelantikan ke jawatan Hakim di seluruh Malaysia hendaklah diperketatkan dengan menghendaki mereka boleh menulis alasan penghakiman yang baik dalam Bahasa Melayu.

Kita tidak perlu mensasarkan 100% penggunaan Bahasa Melayu di mahkamah. Itu tidak realistik, terutama sekali di Mahkamah Tinggi, Mahkamah Rayuan dan Mahkamah Persekutuan.

Penghujahan undang-undang adalah lebih mudah dilakukan dalam Bahasa Inggeris disebabkan penghakiman-penghakiman dari dalam dan luar negara yang dipetik ditulis dalam Bahasa Inggeris, dalam kes-kes perdagangan, dokumen-dokumen keterangan adalah dalam Bahasa Inggeris.

Demikian juga, adalah lebih mudah dan cepat menulis penghakiman dalam Bahasa Inggeris. Penghakiman dalam Bahasa Inggeris juga mendapat liputan penyiaran dan pembacaan yang lebih luas. Hakim-Hakim Mahkamah Agung India dan Pakistan juga menulis penghakiman mereka dalam Bahasa Inggeris. Hinggakan penghakiman mengenai riba’ yang ditulis oleh Taqi Usmani yang dianggap sebagai authority di seluruh dunia, juga ditulis dalam Bahasa Inggeris.

Malaysia juga sedang berusaha untuk menjadi hab perbankan dan kewangan Islam di dunia. Saya menghujahkan dalam Kuliah Memperingati Prof. Ahmad Ibrahim pada 07 Disember 2011 bahawa antara tarikan Malaysia ialah undang-undangnya dalam Bahasa Inggeris, peguam dan hakim fasih berbahasa Inggeris, prosiding di Mahkamah Tinggi ke atas dalam Bahasa Inggeris dan penghakiman ditulis dalam Bahasa Inggeris. Kuliah itu adalah artikel dalam Bahasa Inggeris yang paling popular dalam laman web saya, menunjukkan ia dibaca oleh pelawat di seluruh dunia.

Kita juga mahu menjadi pusat penimbangtara yang ulung di kawasan ini. Ini juga memerlukan penggunaan Bahasa Inggeris. Kita kenalah membuat pengecualian untuk tujuan itu.

Pengukuhan penggunaan Bahasa Melayu janganlah hingga menyebabkan penguasaan Bahasa Inggeris graduan Melayu menurun

Pengukuhan penggunaan Bahasa Melayu dalam negara boleh dibuat, tetapi janganlah hingga menyebabkan penguasaan Bahasa Inggeris graduan Melayu menurun. Sebenarnya ini telah berlaku. Saya perhatikan apabila kita melaksanakan dasar pelajaran kebangsaan, semua sekolah menengah dan universiti mengajar dalam Bahasa Melayu, tahap penguasaan Bahasa Inggeris di kalangan graduan undang-undang bangsa Melayu dari universiti-universiti dalam negara turun mendadak. Ini menyukarkan mereka mendapat pekerjaan dalam firma-firma undang-undang yang besar-besar atau syarikat-syarikat multi-nasional. Pemimpin-pemimpin politik dan pegawai-pegawai kerajaan juga menjadi mangsa dasar ini, hingga sekarang.

Mengapa saya bercakap mengenai perkara ini dalam simposium ini? Sebabnya, saya tidak mahu kerana hendak mengukuh pelaksanaan Bahasa Melayu hingga menyebabkan penguasaan Bahasa Inggeris graduan-graduan Melayu menjadi lemah. Yang rugi adalah orang Melayu.

Penggunaan Bahasa Melayu di peringkat antarabangsa dan pengantarabangsaan Bahasa Melayu

Ada antara kita yang melihat lebih jauh daripada sempadan negara kita. Mereka mahu Bahasa Melayu digunakan di peringkat antarabangsa. Itu tidak salah. Cuma, saya harap ia bukanlah kerana Perdana Menteri, Menteri-Menteri dan pegawai-pegawai tinggi kita malu berucap atau bercakap dalam Bahasa Inggeris di peringkat antarabangsa. Itu mengundur masuk ke bawah tempurung. Saya katakan, di peringkat antarabangsa, Perdana Menteri, Menteri-Menteri, pegawai-pegawai tinggi dan juga ahli-ahli akademik kita hendaklah boleh berucap atau bercakap dalam Bahasa Inggeris yang baik hingga wakil-wakil negara lain kagum dan menunggu untuk mendengarnya, bukan hanya syok sendiri berucap dalam Bahasa Melay. Allah Ta’ala memberikan Bangsa Melayu lidah yang fasih untuk bertutur dalam semua bahasa. Kita sepatutnya menggunakannya sepenuhnya. Ingat, kita perlukan banyak pegawai yang boleh berunding dengan pegawai-pegawai dari negara-negara lain dalam banyak hal. Janganlah tugas itu sampai diserahkan kepada pegawai bukan Melayu. Saya pernah lihat perkara seperti itu berlaku.

Untuk mengantarabangsakan Bahasa Melayu, saya nampak terlalu banyak masalahnya, hinggakan nama bahasa yang hendak diketengahkan pun tidak dapat dipersetujui. Di dunia ini, Bahasa Melayu hanya bahasa rasmi atau bahasa kebangsaan di tiga buah negara iaitu, Indonesia, Malaysia dan Brunei. Indonesia tidak bersetuju ia dipanggil Bahasa Melayu. Jika Brunei bersetuju pun, setakat Malaysia dan Brunei yang hendak mengantarabangsakannya, tidak ada sesiapa yang akan mengambil kisah, walaupun di ASEAN. Selain dari itu, berlainan daripada Bahasa Inggeris, perbezaan di antara Bahasa Melayu Malaysia dan Bahasa Melayu Indonesia amat ketara. Yang mana hendak diketengahkan?

Bahasa Inggeris menjadi bahasa antarabangsa akibat keluasan empayar British. Ia berlaku dengan sendirinya perlahan-lahan. Empayar Melayu tidak mungkin berlaku, entah kiamat lebih dahulu.

Kesimpulan

1. Kukuh tidaknya kedudukan Bahasa Melayu sebagai Bahasa Kebangsaan terletak kepada kekuatan politik Melayu dan kemahuan politik pemimpin-pemimpin Melayu. Oleh itu, untuk mengukuhkan kedudukan Bahasa Melayu, parti-parti politik Melayu perlulah bergabung supaya dapat membentuk sebuah kerajaan pro-Bahasa Melayu yang kukuh.

2. Pengukuhan penggunaan Bahasa Melayu melalui undang-undang hanya boleh dilakukan dalam negara dan dalam lingkungan yang ditetapkan oleh Perlembagaan Persekutuan. Apa yang dibuat terletak kepada kekuatan politik kerajaan pro-Bahasa Melayu dan kemahuan politik pemimpin-pemimpinnya.

3. Penggunaan Bahasa Melayu di mahkamah di Sabah dan Sarawak perlu dilebihkan. Calon Hakim, di seluruh Malaysia, hendaklah boleh menulis alasan penghakiman dalam Bakasa Melayu dengan baik. Mereka yang tidak mempunyai sikap yang betul terhadap penggunaan Bahasa Melayu di mahkamah hendaklah tidak dilantik menjadi Hakim. Tetapi, kita tidak perlu mensasarkan 100% penggunaan Bahasa Melayu di mahkamah. Itu tidak realistik, terutama sekali di Mahkamah Tinggi, Mahkamah Rayuan dan Mahkamah Persekutuan. Ia juga bercanggah dengan usaha kita untuk menjadikan Malaysia hab perbankan dan kewangan Islam di dunia dan pusat penimbangtara yang ulung di rantau ini.

4. Pengukuhan penggunaan Bahasa Melayu janganlah sampai melemahkan penguasaan Bahasa Inggeris graduan Melayu. Graduan-graduan Melayu yang lemah dalam Bahasa Inggeris tidak dapat bersaing dengan graduan-graduan bukan Melayu di pasaran. Kita perlukan pemimpin-pemimpin politik Melayu, hakim-hakim, pegawai-pegawai, ahli-ahli korporat dan ahli-ahli akademik yang mempunyai penguasaan Bahasa Inggeris yang baik.

5. Di peringkat antarabangsa, Perdana Menteri, Menteri-Menteri, Hakim-Hakim, pegawai-pegawai tinggi dan juga ahli-ahli akademik kita hendaklah boleh berucap atau bercakap dalam Bahasa Inggeris yang baik sehingga mereka dikagumi. Kita pernah berada di tahap itu, janganlah ia menurun pula. Terdapat terlalu banyak halangan untuk kita mengantarabangsakan Bahasa Melayu. Maka eloklah kita menumpukan kepada pengukuhannya dalam negara. Tetapi, jika ada idea-idea baik yang boleh dilaksanakan, mengambil kira peringatan saya tadi, teruskanlah.

Sekian. Terima kasih.


Kebun haram: PEMBELA, veteran tentera serah memorandum di Istana Negara

KUALA LUMPUR, 6 Jamadilawal 1442H, Isnin – Pertubuhan-Pertubuhan Pembela Islam (PEMBELA) bersama Sekretariat Veteran Tentera Bertindak hari ini menyerahkan dua memorandum kepada Yang di-Pertuan Agong bagi memohon campur tangan berhubung kes pencerobohan tanah di negeri Pahang.

Penyerahan memorandum itu juga memohon supaya Suruhanjaya Siasatan Diraja (RCI) ditubuhkan bagi menyiasat dan memastikan ketelusan dalam kes-kes pencerobohan di seluruh negeri berkenaan.

Memorandum diserahkan oleh Naib Pengerusi PEMBELA, Ustaz Masridzi Sat bersama wakil veteran tentera, Azizan Salleh dan Presiden Pertubuhan Martabat Jalinan Muhibbah Malaysia (MJMM), Abdul Rani Kulup Abdullah kepada pegawai Istana Negara, sebentar tadi.

Selain di Istana Negara, penyerahan secara serentak turut dilakukan di Istana Sultan Abu Bakar, Pahang oleh wakil PEMBELA dan veteran tenteran negeri.

Bercakap kepada pemberita hari ini, Ustaz Masridzi dimaklumkan oleh pegawai khas Istana Negara bahawa Seri Paduka Al-Sultan Abdullah Ri’ayatuddin Al-Mustafa Billah Shah sudah mengambil maklum mengenai isu itu.

“Justeru, kami merafak sembah memohon Seri Paduka Tuanku menubuhkan RCI dalam kes pencerobohan tanah di Pahang.

“Kehadiran kami bukan sengaja mahu menyerahkan memorandum, tetapi PEMBELA bersam ratusan NGO adalah mewakili suara rakyat,” katanya dalam sidang media di hadapan Istana Negara, hari ini.

9 Disember lalu, Mahkamah Tinggi Kuantan menetapkan tarikh 23 Disember ini untuk keputusan kes pekebun durian Musang King yang menceroboh tanah milik kerajaan negeri.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Menurutnya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub dan Pengarah Jabatan Perhutanan, kerajaan Pahang.

Ia juga termasuk Perbadanan Kemajuan Pertanian Negeri Pahang, Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.


Tak hirau kecaman, Israel terus bina penempatan haram Yahudi

TEL AVIV, 24 Rejab 1444H, Rabu – Menteri Kewangan Israel mengumumkan kerajaan sayap kanan Benjamin Netanyahu akan menarik balik semua sekatan ke atas pembinaan penempatan Yahudi di Tebing Barat dan wilayah Palestin yang diduduki.

Dakwanya, tindakan itu antara langkah secara terang-terangan menentang undang-undang antarabangsa dan ketidaksenangan Washington.

Pelampau sayap kanan Bezalel Smotrich membuat pengumuman itu pada sidang media di pos haram Givat Harel di Tebing Barat.

“Jawapan sebenar kepada penentangan adalah untuk terus membina, berakar di tanah Israel,” katanya.

Menerusi langkah tersebut, kerajaan negara haram itu akan meluluskan pembinaan hampir 10,000 unit rumah di Tebing Barat, termasuk 2,000 yang telah dibina dan 4,300 unit lagi akan diberi lampu hijau pada Mei.

Beliau berkata bahawa kerajaan campuran – yang paling ekstrem dalam sejarah kerajaan ekstrem Israel – telah memberi kelulusan sepuluh pos penempatan yang dibina secara haram, walaupun di bawah undang-undang Israel.

Bertegas bahawa langkah-langkah ini hanyalah permulaan pengembangan lanjut projek dan pendudukan Zionis, menteri itu mendakwa, beliau akan cuba mendesak untuk mendapatkan lebih banyak kelulusan penempatan.

“Kita mesti menarik balik semua sekatan ke atas pembinaan di Yudea dan Samaria (Tebing Barat). Kawasan ini mesti berfungsi seperti yang lain di Negara Israel,” katanya.

Tebing Barat yang diduduki, bagaimanapun, tidak diiktiraf sebagai kawasan Negara Israel; ia adalah wilayah yang diduduki, dan semua penempatan haram di bawah undang-undang antarabangsa.

Tindakan Tel Aviv dikutuk oleh AS semalam, apabila Setiausaha Negara Antony Blinken menyatakan dengan agak lemah-lembut bahawa, “Kami menentang sekeras-kerasnya langkah-langkah unilateral sedemikian.

“Situasi itu memburukkan lagi ketegangan dan menjejaskan prospek penyelesaian dua negara yang dirundingkan.”

Jurucakap Jabatan Negara, Ned Price menolaknya kerana Israel membuat keputusan sendiri walaupun pendapat kami sangat kuat menentang langkah itu.

Kedua-dua pegawai AS gagal menggariskan sebarang tindakan yang boleh diambil Washington terhadap sekutunya.

Smotrich juga menepis pembangkang AS terhadap rancangan itu.  Rumah Putih amat mengetahui dasar Tel Aviv, katanya.  – Agensi


Kes vernakular: BERJASA sokong usaha plaintif kemuka rayuan demi perpaduan

BANGI, 24 Jamadilawal 1443H, Rabu – Parti BERJASA menyokong usaha pihak plaintif mengemukakan rayuan di Mahkamah Rayuan terhadap keputusan Mahkamah Tinggi Kuala Lumpur hari ini berhubung kes keabsahan sekolah vernakular di sisi Perlembagaan.

Terdahulu, Hakim Datuk Mohd Nazlan Mohd Ghazali menolak hujah dikemukakan empat plaintif iaitu gerakan Islam, Ikatan Muslimin Malaysia (ISMA), Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA).

Dalam keputusan itu, mahkamah memutuskan penggunaan bahasa Cina dan Tamil sebagai bahasa perantaraan utama di sekolah vernakular tidak bercanggah Perkara 152 Perlembagaan Persekutuan.

Hakim berpendapat, walaupun bahasa Melayu adalah bahasa nasional yang dipelihara di bawah Perkara 152, tetapi pengajaran pendidikan di sekolah bukan urusan awam seperti yang diputuskan dalam kes Universiti Merdeka di Mahkamah Persekutuan.

Maka, penggunaan bahasa selain Bahasa Malaysia tidak bertentangan dengan Perlembagaan kerana sekolah venakular bukanlah satu badan statutori atau pihak berkuasa tempatan yang wajib menggunakan bahasa kebangsaan.

Justeru berdasarkan keputusan hari ini, pihak plaintif merancang dengan pasukan peguam untuk mengemukakan rayuan di Mahkamah Rayuan.

Menyokong penuh hasrat plaintif, Ketua Penerangan BERJASA, Hazwan Mohamad berharap pihak pengadilan kelak diberikan kefahaman untuk melihat isu vernakular sebagai penting demi masa depan generasi negara.

“Satu persoalan yang saya tertanya-tanya berhubung keputusan mahkamah dalam kes keabsahan sekolah vernakular hari ini, apakah implikasi sekolah vernakular diisytihar bukan badan berkuasa awam melalui keputusan Mahkamah Tinggi?

“Jika sekolah-sekolah ini tidak tertakluk untuk menggunakan bahasa Melayu, adakah ia juga boleh membawa maksud dana awam atau wang negara melalui belanjawan juga tidak sepatutnya disalurkan kepada sekolah-sekolah ini?,” katanya dalam kenyataan, hari ini.

Beliau berkata, apabila menyentuh mengenai isu perpaduan, adalah sangat bercanggah sekiranya dasar dan polisi negara masih mendukung sekolah vernakular.

Ini kerana, ia terbukti memisahkan anak-anak bergaul daripada kecil dengan rakan berlainan bangsa, sejak usia mereka 7 tahun sehingga belasan tahun, katanya.

“Kita tidak ada masalah untuk sesiapa belajar bahasa Cina, Tamil atau lain-lain. Tetapi biarlah dalam satu platform yang sama, tidak terpisah-pisah dinding dan bumbung mereka.

“Biarlah anak-anak kita faham bahawa tanah yang dipijak serta langit yang dijunjung ini mempunyai akar identiti nasional yang satu, iaitu semua rakyatnya akur bahawa bahasa Melayu adalah bahasa perpaduan dan wajar diguna, difahami serta fasih lisan oleh semua anak generasi Malaysia,” katanya.

Keempat-empat plaintif sebelum ini memohon untuk mendapatkan perisytiharan bahawa Seksyen 2, 17 dan 28 dalam Akta Pendidikan 1996 yang membenarkan penggunaan dua bahasa terbabit di sekolah vernakular adalah bercanggah peruntukan 152(1)(a) Perlembagaan.

Mereka juga memohon perisytiharan kewujudan dan penubuhan sekolah vernakular bertentangan dengan Perlembagaan Persekutuan.


Bina 10 SJKC? Timbalan Menteri kata bukan warta baru tapi cerita lama

BANGI, 10 Muharram 1442H, Sabtu – Kementerian Pendidikan (KPM) tidak mengeluarkan apa-apa kenyataan berhubung cadangan pembinaan dan pemindahan 10 buah Sekolah Jenis Kebangsaan Cina (SJKC).

Timbalan Menteri Pendidikan I, Muslimin Yahaya berkata, mungkin berlaku sedikit kekeliruan berhubung laporan terbabit sekali gus boleh membangkitkan sentimen perkauman.

“Warta itu bukan warta baharu sebaliknya merupakan cerita lama yang cuba dibangkitkan semula oleh pihak tertentu,” katanya seperti dilapor Sinar Harian hari ini.

Dalam perkembangan sama, Muslimin menegaskan cadangan pembinaan sekolah terbabit juga tidak termasuk dalam Rancangan Malaysia Ke-11 (RMK-11).

Justeru beliau menggesa semua pihak terutama pengendali media sosial berhati-hati dengan sebarang kenyataan yang boleh mengeruhkan keharmonian kepelbagaian kaum di negara ini.

“Perkara ini perlu diambil perhatian serius kerana kita takut ia membongkar semula perkara lama serta boleh menimbulkan sentimen masyarakat yang sedang kita bina dengan semangat perpaduan,” katanya.

Sebelum ini, akhbar berbahasa Inggeris, The Star melaporkan bahawa pertubuhan Cina, Dong Zong memuji rancangan kerajaan membina 10 buah SJKC baharu dan pemindahan enam SJKC sedia ada ke tapak yang lebih besar.

Presidennya, Tan Tai Kim berkata, dia menyambut baik pengumuman rancangan Presiden MCA, Datuk Seri Wee Ka Siong untuk menambah SJKC, bagi menyelesaikan masalah bilik darjah dan kesesakan lalu lintas.

Akhbar berkenaan yang memetik Sin Chew Daily berkata, rancangan itu dipuji kerana disambung semula selepas ditangguhkan ketika pemerintahan Pakatan Harapan (PH).


Darurat masa untuk UMNO baiki imej

BANGI, 4 Jamadilakhir 1442H, Ahad – UMNO mungkin berdepan tindakan merugikan parti itu dalam politik Melayu, sekiranya salah percaturan pada masa darurat ini.

Bahkan tidak mustahil sokongan rakyat terhadap parti itu juga akan menurun sekali gus memberikan pukulan dalam Pilihan Raya Umum ke-15 (PRU-15) nanti.

Justeru, apa yang perlu dilakukan UMNO pada masa darurat ini adalah memperbaiki imej dan persepsi rakyat ke atas parti itu, kata penganalisis politik, Dr Iskandar Hasan Tan Abdullah.

“Sebarang usaha merebut kerusi Parlimen sama ada milik UMNO asal atau mempertahankan kerusi sedia ada, perlu dinilai dengan teliti.

“Apa yang penting ialah kualiti memenangi sesuatu kerusi, bukan berdasarkan angka keahlian dan pengundi yang mengundi parti itu dalam PRU lalu,” katanya menulis di Berita Harian hari ini.

Mengulas lanjut, Pensyarah Universiti Teknologi MARA (UiTM) Kelantan itu berkata, kepemimpinan UMNO perlu sedar zaman kegemilangan sudah berlalu hingga perlu mengambil tindakan segera bagi mengembalikan kepercayaan rakyat.

“Hakikatnya, angka keahlian tidak boleh dijadikan ukuran sokongan terhadap UMNO. UMNO perlu belajar daripada sejarah apabila parti yang mempunyai keahlian paling ramai di negara ini tetap kalah dalam PRU14.

“Pengajaran itu perlu dijadikan iktibar bahawa bukan setiap perancangan parti itu mendapat sokongan rakyat khususnya Melayu.

“Walaupun UMNO berjasa kepada negara ini sejak merdeka, ia tetap akan ditolak rakyat jika transformasi dan perubahan struktur kepemimpinan tidak dilaksanakan selari aspirasi jiwa generasi muda,” katanya.

Katanya lagi, persepsi awam yang melihat tindakan UMNO ingin mengadakan PRU sebagai langkah kurang baik.

Parti itu dikatakan terdesak melakukan apa sahaja bagi menyelamatkan beberapa agenda kepemimpinan sedia ada.

“UMNO juga dilihat kurang peka kepada seruan memperkasakan penyatuan ummah hingga PAS tersepit antara matlamat dengan kehendak kepemimpinan UMNO itu. Ia boleh menjejaskan sokongan rakyat walaupun PRU diadakan dalam masa terdekat.

“Apa yang perlu dilakukan UMNO adalah memperbetulkan semula persepsi rakyat terhadap mereka. Ahli Parlimen mereka perlu bertindak bijak, bukan melakukan sesuatu di luar jangkaan,” katanya.


Bersatu akan kekal di Sabah

BANGI, 15 Jamadilawal 1444H, Sabtu – Parti Pribumi Bersatu Malaysia (Bersatu) akan kembali bangkit dan terus kekal di Sabah walaupun pemimpin di negeri itu membuat keputusan sebulat suara untuk keluar daripada parti, hari ini.

Timbalan Presiden Bersatu, Datuk Seri Ahmad Faizal Azumu berkata, pengurusan akan segera membentuk semula struktur parti yang ‘roboh’ di negeri berkenaan.

“Pengurusan parti akan segera membentuk struktur yang runtuh di pelbagai peringkat untuk tujuan kembali memperkasakan parti.

“Kita amat yakin dengan penerimaan dan sokongan rakyat kepada Bersatu di seluruh negara termasuk di Sabah.

“Bersatu akan kekal di Sabah dan akan bangkit daripada situasi ini,” katanya dalam kenyataan, hari ini.

Sementara itu, Ahli Majlis Pimpinan Tertinggi Bersatu, Datuk Saifuddin Abdullah kesal dengan keputusan berkenaan walaupun tindakan mereka tidak menyalahi Akta Anti Lompat Parti berikutan Sabah belum meluluskan akta berkenaan.

Katanya, walaupun begitu masih ada beberapa Ahli Parlimen dan kepimpinan Bersatu Sabah setia dan akan meneruskan perjuangan parti tersebut di Sabah.

Terdahulu, pimpinan tertinggi Bersatu Sabah yang diketuai Datuk Hajiji Noor mengumumkan keluar meninggalkan parti berkuat kuasa hari ini selepas berikrar untuk memberi sokongan penuh kepada kerajaan perpaduan.

Katanya, keputusan itu dibuat selepas mempertimbangkan landskap politik Malaysia ketika ini, terutama di Sabah.

Pada Pilihan Raya Umum (PRU) ke-15 lalu, GRS menang enam kerusi Parlimen, dua pemimpinnya, masing-masing menteri dan timbalan menteri juga dinamakan mewakili Kabinet yang dibentuk oleh Perdana Menteri, Datuk Seri Anwar Ibrahim.

Pautan berkaitan;
https://ismaweb.net/2022/12/10/wakil-rakyat-bersatu-sabah-umum-keluar-parti/


Malaysia kecam sekeras-kerasnya tindakan provokasi bakar al-Quran di Sweden

PUTRAJAYA, 15 Ramadan 1443H, Ahad – Malaysia mengecam sekeras-kerasnya tindakan provokasi oleh pemimpin Stram Kurs, Rasmus Paludan yang membakar senaskhah al-Quran di Linkoping, Sweden.

Kementerian Luar (Wisma Putra) dalam satu kenyataan hari ini menyifatkan tindakan tersebut melangkaui batas dan norma hak kebebasan bersuara.

“Tindakan itu merupakan suatu usaha provokasi dan menghasut kebencian yang mesti ditolak semua pihak yang inginkan keamanan dan hidup bersama dalam budaya damai.

“Malaysia juga menekankan kepentingan menghapuskan semua bentuk keganasan dan kebencian, termasuk Islamofobia.

“Malaysia akan terus bekerjasama rapat dengan komuniti antarabangsa bagi mencegah dan menghapuskan sentimen Islamofobia dan pelampau agama,” menurut kenyataan itu.

Khamis lalu, pemimpin Denmark dari parti sayap kanan Stram Kurs,  Paludan bertindak membakar senaskah al-Quran di kawasan didiami majoriti penduduk beragama Islam di Sweden.

Paludan dilaporkan melakukan tindakan tersebut di kawasan terbuka di selatan Linkoping dan tidak menghiraukan orang ramai yang membantah perbuatannya itu.  – Bernama


Op Selat: SPRM reman 2 individu dipercayai ejen

PUTRAJAYA, 12 Rabiulakhir 1442H, Sabtu – Dua individu dipercayai berperanan sebagai ejen berkaitan kes sindiket rasuah dalam pemalsuan cap sempadan di pintu masuk antarabangsa negara direman selama tujuh hari di Mahkamah Majistret Putrajaya di sini hari ini bagi membantu siasatan Suruhanjaya Pencegahan Rasuah Malaysia (SPRM).

Menurut sumber SPRM, perintah reman bermula hari ini sehingga 4 Disember itu dikeluarkan Majistret Shah Wira Abdul Halim selepas SPRM membuat permohonan.

“Kedua-dua lelaki ini bukan petugas Jabatan Imigresen Malaysia (JIM). Mereka sebelum ini telah dicari oleh SPRM menerusi kenyataan media yang disiarkan pada 18 dan 23 November lepas,” katanya.

Sumber itu berkata, kedua-dua suspek masing-masing berumur 35 dan 49 tahun itu berjaya dikesan dan seterusnya ditahan di ibu pejabat SPRM di sini kira-kira pukul 3 petang dan 5 petang semalam.

“Turut disita ialah beberapa pasport warga asing dan wang tunai. Kedua-dua mereka ditahan untuk membantu siasatan mengikut Seksyen 17 (a) Akta SPRM 2009,” katanya.

Menurut sumber itu, penahanan ini menjadikan kesemua mereka yang ditahan berkaitan Op Selat adalah seramai 65 orang terdiri daripada 39 pegawai JIM, 17 ejen dan sembilan orang awam.

Op Selat digerakkan SPRM dengan kerjasama JIM bagi membanteras sindiket rasuah dalam pemalsuan cap kemasukan bagi melintasi sempadan negara.

Operasi itu dijalankan hasil risikan serta pemantauan selama enam bulan di pintu masuk dan keluar negara khususnya di Lapangan Terbang Antarabangsa Kuala Lumpur (KLIA), Lapangan Terbang Antarabangsa Kuala Lumpur 2 (klia2) dan Bangunan Sultan Ismail Johor Bahru. – Bernama


‘Hentikan politiking, bela nasib rakyat’

Oleh Athirah Huda Zalhe

BANGI, 23 Jamadilakhir 1442H, Jumaat – Rakyat tidak nampak nampak usaha pembangkang dalam membantu serta menjaga kebajikan rakyat yang kini terdesak meneruskan kehidupan.

Yang ada, hanya ‘suara’ dan provokasi terhadap tindakan kerajaan dalam membendung penularan wabak COVID-19.

Walhal, pembangkang masih boleh berfungsi sebagai ‘semak dan imbang’ kepada kerajaan dalam menguruskan pandemik, meskipun Parlimen tidak dapat bersidang berikutan pelaksanaan darurat.

Penganalisis politik, Dr Syed Agil Syed Alsagoff berkata, pembangkang boleh berperanan untuk mendidik masyarakat supaya mematuhi prosedur operasi standard (SOP) wabak yang ditetapkan kerajaan.

Langkah itu adalah lebih baik berbanding hanya mencari sudut menyalahkan kerajaan, termasuk mencetuskan provokasi lain berkaitan politik, katanya.

“Dalam waktu begini, pembangkang atau pemimpin politik patut berhenti memfokuskan kepada hal-hal berkaitan dengan politik.

“Sebaliknya, bersama kerajaan membantu rakyat ‘mengisi perut’ dan meringankan mereka yang hilang pekerjaan akibat terkesan COVID-19,” katanya kepada Ismaweb.net, hari ini.

Dr Syed Agil berkata, pembangkang tidak boleh meletakkan semua tanggungjawab kepada kerajaan semata-mata.

“Inilah masa mereka hendak menunjukkan bahawa mereka boleh diharap dan menjaga kebajikan serta kesejahteraan rakyat.

“Saya melihat perancangan mereka kurang jelas sekiranya mahu rakyat mengundi mereka pada pilihan raya umum akan datang untuk menjadi kerajaan baru,” katanya.

Justeru, beliau menasihatkan parti pembangkang untuk berhenti bercakap mengenai politik, sebaliknya menumpukan kepada keperluan dan kebajikan rakyat untuk bertahan dalam tempoh ini.

“Kalau pembangkang berfikir begitu, maka tidak mustahil kita boleh percepatkan PRU dalam keadaan wabak semakin reda dan semua orang gembira.

“Pembangkang harus membuktikan bahawa mereka juga berupaya membela nasib rakyat,” katanya.


Serangan pengebom bunuh diri di masjid Afghanistan ragut 46 nyawa

KABUL, 2 Rabiulawal 1443H, Sabtu – Sekurang-kurangnya 46 terbunuh dan ratusan yang lain cedera dalam letupan di sebuah masjid di bandar Kunduz, utara Afghanistan.

Letupan itu didakwa dilakukan pengebom bunuh diri.

Kumpulan militan IS mengaku bertanggungjawab ke atas serangan yang dikatakan oleh agensi berita Bakhtar – yang dikendalikan oleh kerajaan – mengorbankan 46 orang dan mencederakan 143 yang lain.

Dua pegawai kesihatan memberitahu Reuters bahawa jumlah kematian mungkin antara 70 dan 80 orang.

Letupan itu, yang disebut agensi Pertubuhan Bangsa-Bangsa Bersatu (PBB) sebagai sebahagian daripada corak keganasan yang mengganggu, berlaku beberapa hari selepas letupan di sebuah masjid di Kabul dan sebuah sekolah agama di wilayah timur Khost.

Terdapat serangan sama dalam beberapa minggu terakhir, antaranya telah dituntut oleh kumpulan pengganas.

Serangan tersebut menggariskan cabaran keselamatan dihadapi Taliban – yang mengambil alih negara itu pada Ogos – dan sejak itu melakukan operasi terhadap sel IS di Kabul. – Agensi


‘Lelaki Qawwam’ inisiatif perkasa peranan lelaki sebagai pemimpin, pembela masyarakat

KUALA LUMPUR, 21 Zulhijjah 1443H, Khamis – Jabatan Perdana Menteri (Hal Ehwal Agama) memperkenalkan pendekatan inisiatif ‘Lelaki Qawwam’ sebagai usaha memperkasa peranan golongan itu selaku pemimpin, pelindung serta pembela keluarga dan masyarakat.

Menterinya, Senator Datuk Idris Ahmad berkata, sudah tiba masanya tumpuan khusus diberikan kepada program-program pembinaan jati diri dan kualiti ‘Lelaki Qawwam’.

Beliau berkata demikian susulan melihat senario terkini yang memaparkan keruntuhan institusi sosial dan tanggungjawab lelaki sebagai seorang pemimpin kian pudar.

“Mutakhir ini, seperti dilaporkan oleh media, kejadian bunuh di kalangan ahli keluarga sendiri amat mendukacita dan membimbangkan.

“Dalam masa yang sama, kerapuhan institusi kekeluargaan menjadi salah satu penyumbang kepada masalah sosial pada hari ini. Pendidikan anak-anak akan menjadi terabai apabila ibu bapa mereka sering bergaduh dan berantakan.

“Adalah lebih parah, apabila si ayah mendera dan memukul fizikal isteri dan anak-anak. Ini adalah realiti yang selalu kita baca dalam laporan akhbar,” katanya dalam Seminar Lelaki Qawwam Peringkat Kebangsaan ‘Lelaki Dambaan Syurga’ di Dewan Serbaguna Masjid Wilayah Persekutuan, hari ini.

Dalam pada itu, beliau berkata, saban hari masyarakat disajikan dengan kes golongan lelaki yang mengambil kesempatan ke atas kenaifan golongan wanita.

“Ayah dan datuk yang sepatutnya melindungi golongan wanita di bawah tanggungjawab mereka telah bertindak ibarat haruan makan anak.

“Begitulah juga, si ayah yang sepatutnya berperanan sebagai ketua keluarga, tetapi tidak berfungsi dengan baik, bahkan tidak mampu menjadi figura dominan yang boleh dicontohi dan dihormati oleh anak-anak.

“Tidak kurang juga golongan remaja dan belia lelaki yang dilihat segelintirnya seolah-olah sudah terhakis sifat kelelakiannya, bahkan cenderung ingin berpenampilan seperti wanita.

“Persoalannya, apakah benar dakwaan golongan lelaki hari ini sudah hilang sifat Qawwamnya? Atau golongan lelaki hari ini sudah tidak berkualiti lagi? Namun saya amat yakin, impian untuk meramaikan lelaki Qawwam yang didambakan sebagai mana panduan daripada al-Quran dan al-Hadith masih dapat kita sama-sama realisasikan,” katanya.

Sehubungan itu, Idris berkata, Jabatan Kemajuan Islam Malaysia (Jakim) telah diberi tanggungjawab sebagai sekretariat yang akan menggerakkan inisiatif-inisiatif tersebut bermula di agensi-agensi hal ehwal Islam dan seterusnya kepada masyarakat.

“Seminar pada hari ini juga adalah rentetan daripada beberapa siri Persidangan Meja Bulat yang telah diadakan sebelum ini,” katanya.

Menjelaskan inisiatif Lelaki Qawwam, beliau berkata, ia diwujudkan bagi mengukuhkan pemerkasaan tanggungjawab dan peranan golongan lelaki sebagai pemimpin, pelindung dan pembela kepada golongan wanita, ahli keluarga dan masyarakat keseluruhannya.

“Lantaran demikian, adalah amat penting untuk kita sama-sama berganding bahu secara kolektif dalam menjayakan inisiatif Lelaki Qawwam melalui pelbagai bentuk program yang akan dilaksanakan.

“Khususnya kepada kaum lelaki bagi memberi kesedaran serta melengkapkan diri dengan pengetahuan dan kemahiran ke arah memperkasakan peranan lelaki sebagai pemimpin, pelindung dan pembela keluarga,” katanya.

Mengulas lanjut, beliau berkata, agensi-agensi Islam khususnya di peringkat Jabatan Perdana Menteri (Hal Ehwal Agama) perlu segera menyusun program-program yang membumi dan berimpak tinggi.

Katanya, pelbagai pihak seperti kaunselor, ahli akademik, pemimpin NGO, pihak anggota keselamatan perlu bergabung untuk menjayakan pengisian tersebut.

“Kepelbagaian latar belakang ahli-ahli dan pembicara akan memberikan maklumat dan ilmu yang komprehensif kepada kita semua.

“Program pada hari ini adalah antara model program dan pengisian yang boleh dilaksanakan di institusi masjid surau termasuk di negeri-negeri,” katanya.


Apa akan jadi sekiranya Agong tak perkenan cadangan darurat?

SAYA telah mendapat khabar semalam bahawa SPB YDP Agong telah bertitah untuk membincangkan dahulu dengan Majlis Raja-raja tentang cadangan pengisytiharan darurat oleh Perdana Menteri Tan Sri Muhyiddin sebelum Baginda membuat keputusan.

Langkah SPB YDP Agong ini adalah satu keputusan yang bijak dan tertib.

Pada hemat saya terdapat beberapa sebab mengapa YDP Agong memilih untuk memperhalusi sedalamnya cadangan darurat ini dan tidak sewenangnya memperkenannya.

Pertama ialah sekiranya terdapat cara atau pilihan lain yang boleh dilakukan dahulu sebelum langkah pengisytiharan darurat dibuat memandangkan ianya sepatutnya menjadi pilihan terakhir.

Contohnya sekiranya terdapat peruntukan undang-undang lain yang boleh digunapakai atau dikuatkuasa dengan lebih ketat untuk menangani dan mengekang ancaman wabak COVID-19 ini.

Seperti Akta 342: Pencegahan dan Pengawalan Penyakit Berjangkit 1988 yang digunapakai kini membolehkan sesuatu kawasan jangkitan penyakit yang spesifik dikuarantin dan disita tanpa pengisytiharan darurat secara menyeluruh di seluruh negara.

Mungkin tidak masuk akal jika kawasan-kawasan yang bebas COVID-19 di negeri yang tidak kritikal pun terpaksa melalui perintah darurat kerana peningkatan kes COVID-19 di suatu daerah wabak di negeri lain yang kritikal.

Ini terutamanya jika negeri-negeri ini adalah berjauhan dan perintah larangan merentas sempadan negeri boleh dikenakan semula tanpa darurat.

Oleh itu, pertimbangan perlu dibuat sama ada Perintah Kawalan Pergerakan sedia ada dan kuasa-kuasa yang tertakluk dalam Akta 342 di atas atau akta-akta lain adalah memadai untuk dikuatkuasa dengan lebih ‘targeted’ atau bersasar dan berkesan untuk menangani kenaikan jangkitan wabak COVID-19 baru-baru ini sebelum darurat secara pukul rata di seluruh negara diisytihar.

Kedua ialah untuk mengelakkan peruntukan darurat dalam Perlembagaan disalahguna untuk kepentingan politik.

Dalam sejarah dunia darurat akibat politik ini pernah berlaku namun tidak sepatutnya.

Pada 12 Jun 1975, Perdana Menteri India, Indira Gandhi telah dilucutkan jawatan Ahli Parlimen dan Perdana Menteri oleh mahkamah atas kesalahan pilihanraya.

Pada hari yang sama, untuk mengelakkan kehilangan jawatannya, Perdana Menteri Indira Gandhi telah menulis draf ordinan pengisytiharan darurat dan mengangkat cadangan ordinan ini kepada Presiden India ketika itu iaitu Presiden Fakhruddin Ali Ahmed.

Keesokan harinya, atas persetujuan Presiden, Indira Gandhi telah mengisytiharkan darurat dan kekal sebagai Perdana Menteri.

Sebaik selepas pengisytiharan darurat, ramai pemimpin-pemimpin politik yang menentang Perdana Menteri telah ditangkap, kebebasan media dikekang dan penghakiman mahkamah digantung.

Setahun selepas itu pada bulan Ogos 1976 dalam tempoh darurat, Indira Gandhi telah menggubal Perlembagaan dengan Artikel 41 yang menyatakan bahawa tindakan undang-undang jenayah atau sivil tidak boleh diambil ke atas Presiden dan Perdana Menteri semasa mereka memegang jawatan atau selepas bersara selama seumur hidup mereka.

Pada tahun 1977, kerana terpaksa akibat tekanan rakyat, Indira Gandhi telah membubarkan Parlimen untuk pilihanraya umum dan menamatkan darurat.

Pada pilihanraya umum tersebut, beliau dan parti Kongres beliau telah kalah teruk dengan kehilangan hampir separuh daripada 352 kerusi yang mereka telah menangi sebelum itu.

Rakyat telah nampak agenda mereka dan menolak mereka.

Sekiranya SPB YDP Agong tidak memperkenankan cadangan darurat Perdana Menteri Tan Sri Muhyiddin, maka Perlembagaan dan Parlimen tidak akan digantung.

Sidang Parlimen yang dijadualkan pada bulan hadapan akan diteruskan.

Walaupun terdapat permohonan usul undi tidak percaya ke atas Perdana Menteri dalam sidang Parlimen ini, usul ini besar kemungkinan tidak akan dibentang atau diundi kerana prosidur Parlimen yang membolehkan usul-usul yang bukan melibatkan urusan kerajaan (seperti usul undi tidak percaya) diletak di keutamaan terkebelakang oleh itu tidak akan sempat dibentang.

Namun pada sidang Parlimen bulan ini akan ada pembentangan perbelanjaan kerajaan untuk Bajet 2021 yang memerlukan undian Ahli-ahli Parlimen untuk diluluskan.

Sekiranya kerajaan tidak mendapat sokongan majoriti dalam dewan untuk usul Bajet ini, maka ia jelas menunjukkan bahawa kerajaan dan Perdana Menteri telah hilang sokongan majoriti.

Apabila ini berlaku maka Perdana Menteri, Tan Sri Muhyiddin tidak ada pilihan lain selain meletakkan jawatan dan/atau menasihati SPB YDP untuk membubarkan Parlimen.

Dengan pembubaran Parlimen, SPB YDP Agong boleh melantik Perdana Menteri sementara yang lain selain Tan Sri Muhyiddin.

Baginda juga boleh melantik kembali Tan Sri Muhyiddin jika Baginda perkenan.

Sekiranya wabak COVID-19 masih belum reda, maka tempoh 60 hari untuk mengadakan pilihanraya selepas pembubaran Parlimen seperti yang termaktub dalam Perlembagaan boleh dilanjutkan dengan pengisytiharan darurat.

Dalam tempoh darurat ini kuasa adalah di tangan Perdana Menteri sementara yang baru tersebut, yang memegang kuasa-kuasa yang diwakili secara statut atau prerogatif (delegated statutory or prerogative powers) dari SPB YDP Agong semasa tempoh darurat sehingga pilihanraya diadakan.

Cadangan saya ialah: untuk mengelakkan jalan yang panjang dan memakan masa tetapi dengan pengakhiran yang sama (darurat) seperti di atas, adalah lebih afdal untuk rakyat dan negara jika Tan Sri Muhyiddin meletakkan jawatan sebagai Perdana Menteri terlebih dahulu dan menyerahkannya kembali kepada budibicara dan kebijaksanaan SPB YDP Agong untuk menentukan sepenuhnya sama ada untuk melantik Perdana Menteri yang baru, membubarkan Parlimen, atau mengisytiharkan darurat.

Langkah ini adalah lebih sopan dan ‘gentleman’ iaitu dengan memberi ruang sepenuhnya kepada SPB YDP Agong untuk membuat keputusan tanpa apa-apa kekangan atau paksaan (jika ada).

Isham Jalil


Ribut petir, hujan lebat di beberapa negeri hingga 10 pagi

KUALA LUMPUR, 5 Syaaban 1443H, Selasa – Ribut petir, hujan lebat dan angin kencang diramal berlaku di beberapa negeri sehingga pukul 10 pagi ini, demikian amaran dikeluarkan Jabatan Meteorologi Malaysia (MetMalaysia).

Amaran yang dikeluarkan MetMalaysia pada 7.05 pagi itu memaklumkan kawasan terlibat ialah di Kedah (Langkawi); Perak (Manjung, Bagan Datuk dan Hilir Perak); Kelantan (Tumpat, Pasir Mas, Kota Bharu, Tanah Merah, Bachok, Machang dan Pasir Puteh); Terengganu (Besut dan Setiu) serta Pulau Pinang.

Turut terlibat ialah Selangor (Sabak Bernam, Kuala Selangor, Klang, Petaling, Kuala Langat dan Sepang); Kuala Lumpur; Putrajaya dan Melaka.

Sementara Negeri Sembilan melibatkan Seremban, Port Dickson dan Rembau serta Johor (Tangkak). – Bernama


Mahkamah Tinggi arah SPR laksana Undi 18 menjelang akhir tahun ini

KUCHING, 25 Muharram 1442H, Jumaat – Mahkamah Tinggi di sini hari ini memerintahkan Suruhanjaya Pilihan Raya (SPR) dan kerajaan melaksanakan Undi 18 menjelang 31 Disember tahun ini.

Pesuruhjaya Kehakiman Alexander Siew How Wai membuat keputusan itu selepas membenarkan permohonan semakan kehakiman lima anak muda yang menggesa kerajaan melaksanakan segera pindaan Perlembagaan Persekutuan berkaitan penurunan umur mengundi daripada 21 kepada 18 tahun.

“Mahkamah dengan ini membenarkan perintah mandamus bahawa responden mengambil semua langkah yang diperlukan bagi membolehkan Seksyen 3 (Akta Perlembagaan (Pindaan) 2019) berkuat kuasa secepat mungkin dan dalam apa jua keadaan menjelang 31 Disember 2021,” katanya.

Beliau turut membenarkan permohonan kelima-lima anak muda untuk mendapatkan perintah certiorari bagi membatalkan keputusan responden (Perdana Menteri ketika itu, kerajaaan dan SPR) yang menangguhkan pelaksanaan Seksyen 3 berkenaan selepas September 2022.

Seksyen 3 menyatakan bahawa umur mengundi diturunkan daripada 21 kepada 18 tahun dan membenarkan pendaftaran pengundi secara automatik bagi menggantikan sistem semasa yang menyaksikan rakyat Malaysia perlu memohon untuk mendaftar sebagai pengundi.

Siew berkata mahkamah turut mendapati bahawa adalah tidak masuk akal bermula dari 2019 hingga 10 Mac 2021, responden berulang kali menyatakan bahawa mereka di landasan yang betul untuk melaksanakan Seksyen 3 menjelang Julai 2021 namun dua minggu kemudian pada bulan sama, mendakwa bahawa pelaksanaannya hanya boleh dilakukan paling awal pada September 2022.

“Mahkamah juga mendapati bahawa sebarang keputusan untuk menangguhkan pelaksanaan Seksyen 3 selepas September 2022 bukan sahaja benar-benar tidak rasional malah tidak sah,” katanya.

Permohonan semakan kehakiman itu telah difailkan oleh kelima-lima anak muda yang berumur lingkungan 18 hingga 21 tahun pada 4 Mei lepas.

Mereka diwakili peguam Simon Siah dan Clarice Chan manakala Peguam Kanan Persekutuan Shamsul Bolhassan dan Azizan Md Arshad mewakili responden. – Bernama


Kilang cemar Sg Gong akan diroboh

KUALA LUMPUR, 18 Muharram 1442H, Ahad – Kilang yang terbabit dalam insiden pencemaran air di Sungai Gong, Rawang sehingga menyebabkan lebih 1.2 juta pengguna di Lembah Klang terputus bekalan air akan dirobohkan selain pengusaha diarah memulihkan tanah di situ.

Menteri Besar Selangor Datuk Seri Amirudin Shari berkata arahan itu terkandung dalam Notis Pelanggaran Syarat (7A) yang akan dikeluarkan oleh Pejabat Daerah dan Tanah Gombak kepada pengusaha kilang terbabit Isnin ini.

“Pemilik tanah terbabit mengusahakan bengkel membaiki jentera berat. Kita arahkan pemilik untuk pulihkan tanah, roboh bangunan dan henti operasi.

“Kita akan tutup kawasan itu selama tiga hingga empat bulan untuk pastikan tempat berkenaan selamat,” katanya.

Amirudin juga mendedahkan kilang berkenaan telah diberi notis henti operasi pada Mac lepas namun pemiliknya berdegil dan kembali memulakan operasi pada Jun lalu.

Bagi memastikan insiden sedemikian tidak berulang, Amirudin berkata kerajaan negeri akan meminda Enakmen Lembaga Urus Air Selangor 1999 bagi menaikkan denda maksimum daripada RM500,000 kepada RM1 juta terhadap mana-mana individu atau premis yang terbukti menyebabkan pencemaran sumber air di Selangor.

“Kita akan bentangkan pindaan ini pada persidangan dewan undangan negeri akan datang. Pada masa sama kita harap Kementerian Alam Sekitar dan Air dapat meminda akta berkaitan,” katanya.

Terdahulu, Menteri Alam Sekitar dan Air Datuk Seri Tuan Ibrahim Tuan Man dilaporkan berkata pihak yang bertanggungjawab terhadap pencemaran itu akan didakwa minggu depan.

Sementara itu, Amirudin berkata Air Selangor menjangkakan bekalan air ke kawasan terjejas pulih sepenuhnya pada 6 pagi Rabu ini.

Beliau turut menasihati pengguna yang kini telah menerima bekalan, agar tidak terburu-buru menadah dan menyimpan air yang boleh menyebabkan tekanan air rendah, sekali gus mengganggu proses pemulihan bekalan air.


Judi: Pejuang nahi mungkar, sikap patriotisme Mohd Asri wajar dicontohi

BANGI, 20 Zulhijjah 1441H, Isnin – Tindak balas pihak berwajib dalam isu pembongkaran kewujudan premis judi haram dan penjualan rokok seludup di sekitar Jalan Besar, Bandar Baru Sungai Buloh menimbulkan persoalan di mata rakyat, kata Ketua Pemuda Ikatan Muslimin Malaysia (ISMA), Arifin Manan.

Malah, tindakan Polis Diraja Malaysia (PDRM) membuat satu laporan polis bagi menafikan dakwaan dibuat Pengasas Hot Burger Malaysia, Mohd Asri Hamid juga membawa persepsi tidak baik ke atas pihak berkuasa tempatan (PBT) dan PDRM sendiri.

“Sepatutnya PBT dan PDRM memandang berat pembongkaran beliau dan memberikan perlindungan daripada risiko-risiko ugutan dan ancaman,” katanya dalam satu kenyataan, hari ini.

Kata Arifin, keberanian Mohd Asri membongkar aktiviti dan kegiatan haram, walaupun ada risiko keselamatan terhadap dirinya sendiri patut dicontohi oleh rakyat Malaysia.

“Bagi saya ia adalah antara bukti patriotisme yang sebenar. Iaitu memperjuangkan nahi mungkar dalam menjaga sahsiah negara,” katanya.

Semalam, Ketua Polis Daerah Sungai Buloh, Superintendan Shafa’aton Abu Bakar berkata, dakwaan wujud kegiatan perjudian di Bandar Baru Sungai Buloh seperti yang tular dalam laman sosial Facebook hanya tohmahan.

Katanya, individu terbabit – Mohd Asri tidak pernah tampil memaklumkan kepada polis kewujudan premis judi dan penjualan rokok seludup oleh warga asing dari Aceh, di kawasan berkenaan.

Hairan dengan respon itu, Arifin mengingatkan bahawa penguat kuasa mempunyai integriti dalam menjamin kesejahteraan dan keselamatan rakyat.

“Namun, jika berlakunya pengkhianatan terhadap kepercayaan, kami khuatir rakyat akan lebih selesa untuk bertindak sendiri dengan membelakangi pihak berkuasa yang sepatutnya menjadi penguat kuasa undang-undang,” katanya.

Justeru, beliau menegaskan, perkara sebegini perlu ditamatkan dengan secepat mungkin.

“Penyalahgunaan kuasa, rasuah, ketidakjujuran, dan pengkhianatan bakal menjadikan negara ini ketinggalan berpuluh tahun ke belakang.

“Seruan-seruan amalan integriti yang dilancarkan oleh SPRM dan Jabatan Penerangan Malaysia wajib dijuarai secara meluas dan menyeluruh oleh pihak berkuasa selaku pemegang amanah,” katanya.

Sehubungan itu, Pemuda ISMA mendesak siasatan yang telus dan jujur disegerakan ke atas mana-mana penguat kuasa yang terlibat sama ada pihak polis mahupun PBT.

“Pemuda ISMA juga memuji kepantasan SPRM memberi tindak balas terhadap pengadu sekaligus menjamin posisi pengadu sebagai saksi SPRM,” katanya.


Lebih 50 penduduk di Gurun dipindahkan ekoran banjir kilat

ALOR SETAR, 2 Zulkaedah 1443H, Khamis – Anggota jabatan bomba dan penyelamat dikerahkan untuk memindahkan lebih 50 penduduk di tiga penempatan di Gurun yang dilanda banjir kilat awal hari ini, berikutan hujan lebat berterusan selama beberapa jam.

Pengarah Jabatan Bomba dan Penyelamat Kedah, Sayani Saidon berkata, anggota penyelamat dari Balai Bomba Guar Chempedak dan Yan telah dihantar ke Taman Gurun Jaya serta Kampung Ibor selepas menerima panggilan kecemasan kira-kira jam 4.35 pagi.

“Bertindak atas panggilan kecemasan, pasukan penyelamat membantu memindahkan 10 mangsa daripada empat keluarga di Taman Gurun Jaya.

“Pihak penyelamat turut membantu 13 mangsa di Kampung Ibor untuk dipindahkan selepas 50 rumah dinaiki air setinggi setengah meter dengan bantuan anggota polis dan penyelamat Jabatan Pertahanan Awam,” katanya dalam satu kenyataan.

Sayani berkata, anggota penyelamat dari Balai Bomba Guar Chempedak turut dikerah membantu tiga sekeluarga di Kg Sungai Bongkok yang terperangkap selepas penempatan itu dilanda banjir kilat kira-kira jam 7.30 pagi.

“Semua keluarga yang terjejas sedang mencari perlindungan di rumah saudara masing-masing dan tiada pusat pemindahan banjir diaktifkan buat masa ini,” katanya.

Pada Isnin, Jabatan Meteorologi menggesa orang ramai di Kedah berwaspada dengan ketibaan angin barat dan barat laut menjelang Rabu.

Pengarah negerinya, Muhammad Khalil Ab Aziz berkata angin kencang, diikuti hujan lebat dan ribut petir, dijangka berlarutan sehingga tujuh hari.


Wanita Korea Selatan ‘simpan’ mayat ibu untuk guna duit pencen

INCHEON, 23 Jamadilakhir 1444H, Isnin – Polis Korea Selatan mengeluarkan waran tangkap kepada seorang wanita berikutan kegagalannya mendaftar kematian ibunya lebih dua tahun lalu apabila menyimpan mayat di rumahnya.

Penyembunyian mayat berkenaan didakwa kerana mahu menggunakan bayaran pencen yang diterima ibunya setiap bulan.

Tindakan mendaftar kematian dan penyembunyian mayat merupakan jenayah undang-undang di Korea Selatan dan boleh dijatuhi hukuman penjara sehingga tujuh tahun.

Penahanan wanita berusia 47 tahun itu dikesan selepas pihak berkuasa kebajikan curiga dengan ibunya yang tidak mempunyai rekod kesihatan sepanjang dua tahun.

Lebih pelik apabila masih menerima bayaran pencen, kata jurucakap Jabatan Perkhidmatan Pencen Korea Selatan.

Pihak berkuasa kini sedang berusaha untuk mendapatkan semula bayaran pencen yang diterima melalui rampasan aset namun bergantung kepada siasatan pihak polis.

Wanita itu didakwa menyembunyikan mayat ibunya yang ditutupi dengan selimut di sebuah rumah bangunan pangsapuri kos rendah di bandar Incheon.

Kemungkinan ibunya telah meninggal dunia lebih dua tahun lalu berdasarkan nota yang ditulis dan menunjukkan ibunya meninggal dunia pada Ogos 2020 di usia 76 tahun.

Wanita itu menerima lebih 17 juta won (RM59,362) wang pencen sepanjang dua tahun – sekitar 600,000 won (RM2,105) sebulan.

Dia dilaporkan menggunakan wang pencen ibunya untuk menampung kehidupan dan enggan mendaftarkan kematian ibunya kerana bimbang kehilangan sumber pendapatan. – Agensi


SUHAKAM terlalu lemah bersuara lantang selari Perlembagaan

Oleh Zuhayati Yazid

BANGI, 26 Syaaban 1443H, Selasa – Agenda perjuangan Suruhanjaya Hak Asasi Manusia Malaysia (SUHAKAM) kini dilihat semakin tiada hala tuju.

Malah, suaranya kini membuatkan orang ramai semakin keliru, di mana ia dilihat lebih bersifat peribadi berbanding matlamat asal penubuhannya.

Atas dasar itu, Presiden BERJASA, Haji Zamani Ibrahim melihat, sudah tiba masa SUHAKAM dibubarkan atau pun digantikan dengan peneraju baharu.

“SUHAKAM hari ini dilihat tidak lagi menjadi lidah kerajaan tetapi lebih mementingkan agenda tertentu dalam menyelesaikan banyak perkara.

“Badan itu hanya dilihat mampu bersuara membawa agenda songsang tetapi terlalu lemah untuk bersuara lantang selari dengan Perlembagaan Persekutuan terutama dalam mempertahankan Islam sebagai agama Persekutuan,” katanya ketika dihubungi Ismaweb.net, hari ini.

Beliau berkata demikian sebagai mengulas mengenai dakwaan suruhanjaya itu yang kini giat meneruskan kajian bagi mengiktiraf transgender di negara ini.

Perkara itu didedahkan oleh Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar.

Mengulas isu berkenaan, Haji Zamani mempersoalkan, kementerian mana yang bertanggungjawab memantau SUHAKAM sehingga tidak mampu menegur perbuatan mereka.

Perkara tersebut, jelasnya membuktikan kementerian terbabit langsung tidak ambil peduli tentang gaya berfikir dan tindakan SUHAKAM yang sudah jauh tersasar.

“Ianya (SUHAKAM) sudah dipergunakan oleh kuasa asing untuk membawa agenda songsang seperti mengiktiraf transgender dan sebagainya,” katanya.

Katanya lagi, sekiranya SUHAKAM tidak mampu untuk berperanan selari dengan objektif penubuhannya, apa perlu negara kepada suruhanjaya itu lagi.

“Ini sekadar menghabiskan dana kerajaan bagi membayar gaji yang langsung tidak membawa kebaikan kepada kerajaan dan negara,” tegas beliau.

Pautan terdahulu;
https://ismaweb.net/2022/03/26/suhakam-didakwa-teruskan-agenda-iktiraf-transgender/


Pusat beli-belah telah ambil tindakan kekang COVID-19

KUALA LUMPUR, 11 Safar 1442H, Selasa – Pusat beli-belah telah menekankan bahawa perlindungan dan keselamatan pembeli sebagai keutamaan pada setiap masa dan telah mengambil kesemua tindakan yang perlu, bagi mengekang jangkitan COVID-19.

Persatuan Pusat Beli-Belah Malaysia (PPK) dalam satu kenyataan menyatakan, pensanitasian, proses penyahkuman dan pembersihan pada kawasan yang dikunjungi mereka yang telah dijangkiti COVID-19, telah dilakukan mengikut garis panduan yang ditetapkan Kementerian Kesihatan.

“Keselamatan kesemua kakitangan, penyewa, pelawat dan pelanggan adalah keutamaan dan pusat beli-belah sentiasa mematuhi SOP yang ditetapkan.

“Ini termasuklah pengesanan kontak, pemeriksaan suhu, pemakaian pelitup muka, penyediaan cecair pensanitasi di pintu masuk dan tempat-tempat strategik untuk pengunjung dan juga kakitangan,” menurut kenyataan itu lagi.

PPK menyatakan, selepas pengunjung melepasi pintu masuk, peniaga sekali lagi mengikut prosedur yang sama dengan melakukan pengesanan kontak dan cecair pensanitasi di pintu masuk kedai (dengan pemeriksaan suhu sebagai pilihan, di mana penggunaan kod QR membolehkan pengesanan kontak dilakukan).

“Jadi ada pemeriksaan berganda untuk memberikan keyakinan dan keselamatan orang ramai. Kami yakin dengan pemeriksaan ketat dan pemerhatian oleh kerajaan kita, orang ramai dan komuniti perniagaan, pendemik yang tidak pernah terjadi ini, akan dapat diatasi dalam masa terdekat,” katanya.

Sejumlah kes COVID-19 melibatkan kakitangan di lima pusat beli-belah di Lembah Klang telah dilaporkan sejak 10 hari yang lepas. – Bernama


Palestin puji pendirian Arab Saudi tolak normalisasi Israel

BAITULMAQDIS, 29 Jamadilakhir 1444H, Ahad – Pihak Berkuasa Palestin (PA) mengalu-alukan pendirian Arab Saudi berhubung normalisasi hubungan dengan negara haram Israel.

Dalam satu kenyataan yang dikeluarkan oleh Kementerian Luar, PA berkata, pendirian Arab Saudi mencerminkan sokongan sebenar kepada rakyat Palestin dan perjuangan mereka.

PA berkata, ini termasuk sokongan untuk hak rakyat Palestin di semua platform antarabangsa.

Katanya, pendirian ini berada di bawah kepimpinan Raja Salman Abdulaziz Al-Saud dan Putera Mahkota Mohammad Bin Salman.

Kenyataan itu juga memuji sokongan penuh Arab Saudi untuk hak rakyat Palestin bagi menentukan nasib sendiri dan mewujudkan negara bebas mereka dengan Baitulmaqdis Timur sebagai ibu kotanya berdasarkan resolusi antarabangsa.

Pendirian itu dinyatakan ketika Menteri Luar Arab Saudi, Putera Faisal Bin Farhan Al-Saud mengesahkan pada Khamis bahawa tidak akan ada normalisasi hubungan dengan Israel tanpa negara Palestin.

“Penormalan dan kestabilan sebenar hanya akan dicapai apabila rakyat Palestin diberikan sebuah negara,” katanya kepada Bloomberg TV ketika wawancara diadakan di luar Forum Ekonomi Dunia di Davos.

Menurut Bloomberg, Menteri Luar mengesahkan bahawa perjanjian untuk mewujudkan negara Palestin akan menjadi prasyarat bagi mewujudkan hubungan diplomatik rasmi dengan Israel. – Agensi


COVID-19: 2,348 pulih hari ini, 970 kes baharu

PUTRAJAYA, 9 Rabiualkhir 1442H, Rabu – Malaysia mencatatkan 2,348 kes sembuh daripada jangkitan COVID-19 hari ini, yang tertinggi pernah direkodkan dalam tempoh 24 jam, sementara kes harian baharu menurun kepada tiga angka dengan 970 kes.

Ketua Pengarah Kesihatan Tan Sri Dr Noor Hisham Abdullah berkata jumlah kumulatif kes sembuh sepenuhnya daripada COVID-19 adalah 46,501 kes atau 77.7 peratus daripada jumlah keseluruhan kes, manakala jumlah kes positif 59,817 kes, dan jumlah kes aktif dengan kebolehjangkitan COVID-19 pula adalah 12,971 kes.

Menurutnya, Negeri Sembilan melaporkan kes harian tertinggi dengan 318 kes (32.8 peratus), diikuti Sabah (293 kes / 30.2 peratus) dan Selangor (115 kes / 11.9 peratus).

“Peningkatan kes di Negeri Sembilan banyak dipengaruhi kluster yang berkaitan dengan penjara iaitu Kluster Bakti yang melaporkan sebanyak 301 kes (94.7 peratus).

“Sebanyak 318 kes (32.8 peratus) yang dilaporkan pula adalah berkaitan kluster-kluster di penjara yang membabitkan Kluster Bakti (301 kes), Kluster Tembok (12 kes), Kluster Matambai (tiga kes), Kluster Penjara Sandakan (satu kes), dan Kluster Penjara Reman (satu kes),” katanya pada sidang media perkembangan COVID-19 di sini hari ini.

Dr Noor Hisham berkata daripada 970 kes baharu hari ini, terdapat lima kes import yang mendapat jangkitan dari luar negara dan 965 kes adalah merupakan penularan COVID-19 dalam negara.

Dr Noor Hisham berkata Perak mencatatkan 80 kes baharu, Kuala Lumpur (44), Johor (30), Pulau Pinang (14), Kedah (24), Kelantan (lapan), Labuan (37), Sarawak (dua kes), Pahang (dua kes) dan masing-masing satu kes di Melaka, Terengganu dan Putrajaya.

“Sehingga kini, terdapat 110 kes positif COVID-19 sedang dirawat di Unit Rawatan Rapi (ICU) di mana 47 kes memerlukan bantuan pernafasan,” katanya.

Menurutnya terdapat pertambahan empat kes kematian berkaitan COVID-19 hari ini, menjadikan jumlah kumulatif kes kematian COVID-19 di Malaysia sebanyak 345 kes (0.6 peratus daripada jumlah keseluruhan kes).

Memperincikan perkara itu, beliau berkata kesemua mangsa adalah perempuan membabitkan seorang warganegara di Pulau Pinang, manakala tiga lagi bukan warganegara di Sabah (dua orang) dan Labuan (seorang). – Bernama


Kawal kos sara hidup harapan rakyat bergaji minimum

BANGI, 18 Jamadilakhir 1442H, Ahad – Bukan minta harga telefon bimbit dikurangkan, cuma rakyat yang berpendapatan minimum dengan gaji RM1,200 mahu harga barangan keperluan asas harian seperti ayam, beras, telur serta minyak tidak melambung tinggi.

Apatah lagi, dalam keadaan negara dan dunia yang sedang berdepan ujian pandemik COVID-19, ia lebih memberi kesan kepada rakyat yang bergaji kecil ini, kata Ketua Angkatan Pemuda Pemudi BERJASA (ANGKASA), Hazwan Mohamad.

Beliau berkata, tekanan mungkin dapat dikurangkan sedikit sekiranya gaji minimum RM1,200 tetapi kos sara hidup dapat dikawal dengan baik.

“Lama dah bercakap soal ini, sekarang bila seluruh negara dan dunia menghadapi ujian yang cukup besar ini, lagilah mendatangkan kesan kepada rakyat yang bergaji kecil.

“Bagi bantuan, bagi ‘cash’ tetapi harga barangan asas tidak dapat dikawal. Apa yang berlaku sebenarnya?,” katanya dalam kenyataan, hari ini.

Serentak itu, Hazwan menggesa kerajaan mengambil tindakan terhadap peniaga atau pihak yang sengaja menaikkan harga barang.

Beliau turut menuntut tindakan dan penguatkuasaan berjalan dengan lebih agresif untuk melindungi rakyat, khususnya yang bergaji rendah.

“Isu harga barang mentah naik juga saya kira sedikit kompleks. Ada banyak pihak yang terlibat. Dengan orang tengahnya, monopoli dan juga peningkatan kos pertanian.

“Semua ini perlu ada satu punca kuasa yang amat kukuh untuk menangani isu dengan berkesan sehingga ke akarnya bukan hanya sekadar di permukaan semata. Ia tidak akan menyelesaikan masalah sebenar,” katanya.


Dua Datuk ditahan kes beli, ambil alih konsesi Menara KL

PUTRAJAYA, 14 Jamadilakhir 1444H, Sabtu – Dua lelaki, dipercayai pengarah kanan di syarikat mereka, telah ditahan berhubung kes yang dikaitkan dengan pembelian dan pengambilalihan konsesi Menara Kuala Lumpur Sdn Bhd.

Difahamkan, kedua-dua suspek yang bergelar Datuk itu ditahan di pejabat Suruhanjaya Pencegahan Rasuah Malaysia (SPRM), semalam.

Suspek dilaporkan berumur 48 dan 58 tahun, dan mereka dikatakan pengarah kanan syarikat yang berbeza.

Sumber yang mempunyai pengetahuan mengenai siasatan berkata, salah seorang daripada mereka ialah pengarah urusan syarikat yang mengambil alih saham Menara Kuala Lumpur Sdn Bhd.

“Suspek lain adalah ahli perniagaan yang dipercayai bertindak sebagai orang tengah dalam proses pengambilalihan itu,” kata sumber.

Sumber itu berkata, penyiasat percaya bahawa beberapa ratus ribu ringgit dan sebuah jam tangan mewah dihadiahkan kepada pihak atasan yang terlibat dalam pengambilalihan itu.

Kedua-dua lelaki itu akan dibawa ke Mahkamah Majistret Putrajaya hari ini untuk permohonan reman.

Ketua Pesuruhjaya SPRM, Tan Sri Azam Baki mengesahkan penahanan itu tetapi enggan mengulas lanjut kerana siasatan sedang dijalankan.

Pada 29 Disember tahun lepas, SPRM berkata, pihaknya telah memanggil tiga orang berhubung siasatannya terhadap penjualan saham mencurigakan yang melibatkan pemilikan pengurusan Menara KL.

SPRM juga mengesahkan terdapat siasatan berterusan terhadap perkara itu.


Cari pendekatan baharu tangani isu paling mendesak negara: Sultan Nazrin

KUALA LUMPUR, 9 Safar 1445H, Sabtu – Beberapa isu paling mendesak negara termasuk kemiskinan yang semakin meningkat dan ketaksamaan dalam masyarakat boleh ditangani melalui pendekatan serta penyelesaian baharu, titah Sultan Nazrin Shah.

Sultan Perak itu bertitah antara pendekatan itu ialah memperkasa belia dalam usaha mereka membantu golongan muda, tua dan terpinggir untuk mengatasi halangan struktur serta sistematik yang mereka hadapi.

Baginda bertitah ini boleh dicapai dengan menyediakan platform seperti Geran Anugerah Merdeka bagi Penempatan Antarabangsa yang diwujudkan pada 2012 untuk memberi peluang kepada mereka yang berusia di bawah 35 tahun mencipta penyelesaian dan memacu perubahan bagi menangani beberapa keperluan negara yang paling mendesak.

“Sejak beberapa dekad lepas, dunia telah mengalami banyak perubahan yang menakjubkan dan mencatat pelbagai pencapaian penting. Negara kita turut mengalami perkembangan transformasi dalam ekonomi, infrastruktur dan modal insan.

“Namun di sebalik kejayaan luar biasa yang kita capai secara kolektif, manusia terus berdepan cabaran getir dalam segala-galanya daripada akses kepada keperluan asas seperti air, makanan malahan tempat berlindung, kemiskinan dan ketaksamaan yang semakin meningkat, peralihan tenaga yang begitu lembap serta salah urus sisa pepejal,” titah baginda pada majlis penyerahan Geran Anugerah Merdeka di sini.

Justeru, Sultan Nazrin bertitah jika kita ingin mengubah naratif bagi memastikan masa depan yang lebih lestari untuk semua maka kita perlu menangani kebimbangan yang semakin meningkat ketika ini iaitu berkaitan penglibatan sosial dan pemuliharaan alam sekitar.

“Jika kita ingin menangani isu mendesak yang kita hadapi secara kolektif dengan berkesan, kita perlu mencari pendekatan dan penyelesaian baharu,” titah baginda.

Selaku Penaung Diraja dan Pengerusi Lembaga Pemegang Amanah Anugerah Merdeka, Sultan Nazrin berkata geran Anugerah Merdeka diberikan kepada golongan muda yang berkelayakan bagi membolehkan mereka meneruskan projek di institusi yang diiktiraf di peringkat antarabangsa bagi membangunkan kepakaran mereka sendiri selain mengembangkan rangkaian masing-masing.

Tahun ini, lebih 160 orang di seluruh Malaysia mengemukakan permohonan bagi membolehkan mereka meneruskan penyelidikan dan merealisasikan impian kerjaya mereka melalui kaedah ini namun hanya lima penerima telah dipilih.

Mereka ialah Masni Mat Dong, seorang pensyarah dari Universiti Pengurusan dan Teknologi Tunku Abdul Rahman dan Syaza Soraya Sauli iaitu calon PhD bagi kategori pendidikan dan masyarakat dari Universiti Teknologi Malaysia.

Penerima lain ialah Pembantu Profesor di Xiamen Universiti Malaysia Dr Ng Chuck Chuan bagi kategori alam sekitar, Felow Pasca Doktoral Universiti Teknologi Nanyang Dr Kong Xin Ying (kategori kesihatan, sains dan teknologi) dan Pegawai Penyelidik Amaziasizamoria Jumail (alam sekitar).

“Kelima-lima individu ini mewakili generasi belia yang menjadi nadi negara dan arkitek kemajuan masa depan kita.

“Dengan memberikan mereka peluang untuk membantu membayangkan semula masyarakat yang lebih inklusif tanpa meminggirkan sesiapa, kita menyumbang kepada maruah semua manusia,” katanya.

Turut hadir pada majlis itu Presiden merangkap Ketua Pegawai Eksekutif Kumpulan Petronas dan Ahli Lembaga Pemegang Amanah Anugerah Merdeka Tan Sri Tengku Muhammad Taufik Tengku Aziz. – Bernama


‘Imam dah boleh sebut rapatkan saf’: Ismail Sabri

KUALA LUMPUR, 5 Syaaban 1443H, Selasa –  Aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Perdana Menteri, Datuk Seri Ismail Sabri Yaakob semasa mengumumkan perkara itu hari ini bagaimanapun menjelaskan pelaksanaan dan prosedur operasi standard (SOP) akhir untuk masjid atau surau tertakluk kepada ketetapan Pihak Berkuasa Agama Negeri masing-masing.

Beliau berkata, isu merapatkan saf ketika solat berjemaah adalah satu isu besar yang sering diperkatakan oleh rakyat yang mahu ibadah dilaksanakan tanpa penjarakan fizikal.

“Jadi imam lepas ini boleh katakan rapatkan saf kerana kita (kerajaan) tidak lagi menetapkan penjarakan fizikal satu meter.

“Bagaimanapun, oleh kerana Perlembangaan Persekutuan menyatakan perkara berkaitan agama Islam terletak di bawah kuasa Sultan di negeri-negeri, maka walaupun saya sebut tiada lagi penjarakan fizikal (ketika solat), itu adalah cadangan daripada Kerajaan Persekutuan, tetapi penentuan akhir terletak pada kerajaan negeri masing-masing,” katanya pada sidang media khas di Bangunan Parlimen hari ini.

Perdana Menteri berkata, bagi upacara sembahyang untuk rumah ibadah selain Islam pula tertakluk kepada Kementerian Perpaduan Negara dan Unit Hal Ehwal Agama-Agama Lain (UNIFOR).

Sepanjang penularan COVID-19 di negara ini, kerajaan Persekutuan dan negeri menetapkan solat jemaah di masjid dan surau dilaksanakan dengan penjarakan fizikal satu meter serta pemakaian pelitup muka.

Sebelum ini, Perlis mengumumkan semua masjid di seluruh negeri itu boleh melaksanakan solat berjemaah dengan merapatkan saf berkuat kuasa pada 8 Jan, manakala Johor menetapkan penjarakan fizikal antara jemaah bagi solat fardu dan Jumaat dikurangkan daripada satu meter kepada setengah meter.-  Bernama


5 pembekal jual ayam melebihi harga kawalan disiasat

ISKANDAR PUTERI, 25 Ramadan 1444H, Ahad – Lima pembekal ayam di sekitar Tampoi di Johor Bahru sedang disiasat kerana dipercayai menjual ayam kepada peruncit melebihi harga kawalan, kata Pengerusi Jawatankuasa Pelaburan, Perdagangan dan Hal Ehwal Pengguna negeri, Lee Ting Han.

Beliau berkata, Kementerian Perdagangan Dalam Negeri Dan Kos Sara Hidup (KPDN) telah membuka kertas siasatan termasuk meneliti invois jualan ayam kepada peruncit terlibat.

“Kita kesan perkara ini sejak tiga minggu lepas dan dipercayai ayam tersebut dijual melebihi harga kawalan iaitu RM8.10 sekilogram,” katanya pada sidang media selepas Program Pelancaran Skim Harga Maksimum Musim Perayaan (SHMMP) Peringkat Negeri Johor di Mydin Mall Mutiara Rini di sini hari ini.

Turut hadir Pengarah KPDN Johor Lilis Saslinda Pornomo.

Lee berkata demikian ketika diminta mengulas sekiranya terdapat aduan ayam di negeri ini dijual melebihi harga kawalan.

Katanya, selain itu, lima peruncit di Johor Bahru turut dikenakan kompaun kerana menjual ayam melebihi harga kawalan di peringkat peruncit iaitu RM9.40 sekilogram.

Sementara itu, Lee berkata, kerajaan negeri dengan kerjasama kerajaan Persekutuan akan mengadakan Jualan Rahmah di kesemua 26 kawasan Parlimen pada Mei depan.

Beliau berkata inisiatif yang dijalankan di seluruh negara itu memanfaatkan rakyat dengan potongan harga barangan keperluan asas dari 15 sehingga 20 peratus.

“Lokasi pasar raya dan kedai runcit terlibat akan sentiasa berubah dan Jualan Rahmah ini diadakan dua kali sebulan di setiap Parlimen,” katanya.

Berhubung bekalan ayam di Johor, beliau berkata, setakat ini bekalan adalah mencukupi, dan seramai 200 penguat kuasa akan melakukan pemantauan sepanjang SHMMP dilancarkan di seluruh negara bermula semalam. – Bernama


PRN Melaka: Sedih, rebut kuasa terus berlaku tanpa penyatuan Melayu

Oleh Zuhayati Yazid

BANGI, 4 Rabiulakhir 1443H, Selasa – Perebutan kuasa sehingga berlakunya pertembungan enam hingga tiga penjuru pada Pilihan Raya Negeri (PRN) Melaka membuktikan kepentingan politik lebih diutamakan berbanding masa depan rakyat.

Ternyata, keadaan itu sangat merugikan masa depan orang Melayu dan Islam.

Semalam Suruhanjaya Pilihan Raya (SPR) mengesahkan berlaku saingan enam penjuru di tiga kerusi DUN, manakala pertandingan lima penjuru pula di lima kerusi DUN.

Pertandingan tiga penjuru pula akan membabitkan 11 kerusi DUN, manakala empat penjuru direkodkan di sembilan kerusi DUN.

Mengulas perkara itu, penganalisis politik, Prof Datuk Dr Zainal Kling menjangkakan calon-calon Melayu yang sanggup bertembung sesama sendiri bakal memberi implikasi besar.

“Keadaan ini bawa kerugian besar kerana menyebabkan perpecahan undi Melayu.

“Situasi ini juga beri peluang kepada pihak lain yang kini boleh bertepuk gembira selepas memiliki undi solid apabila berlaku perpecahan dalam kalangan orang Melayu,” katanya kepada Ismaweb.net, hari ini.

Prof Zainal tidak menolak kemungkinan calon yang bertanding seolaholah tidak lagi berpegang kepada prinsip bersatu teguh.

“Terlalu sedih, mereka tidak peduli jangka panjang, tanpa memikirkan penyatuan orang Melayu, sebaliknya yang diutamakan adalah kuasa dan dirinya sahaja,” katanya.

Tegas beliau juga, kemunculan ramai calon bebas memberi cerminan bahawa rakyat hari ini sudah matang dan muak dengan politik sedia ada.

“Mungkin mereka lihat pemimpin dalam kalangan mereka terutama UMNO terlibat dengan kes rasuah menyebabkan calon Bebas ini mahu pembaharuan.

“Mereka tawarkan diri dengan alasan memperbetulkan semula keadaan demi menstabilkan arena politik,” katanya.


Tiada produk coklat Kinder tercemar masuk ke Malaysia

KUALA LUMPUR, 11 Ramadan 1443H, Rabu – Tiada produk coklat jenama Kinder daripada kilang Ferrero Ardenes di Arlon, Belgium yang dilaporkan tercemar dengan bakteria Salmonella typhirium masuk ke Malaysia.

Pengarah Kanan Keselamatan dan Kualiti Makanan Kementerian Kesihatan (KKM), Mohd Salim Dulatti mengesahkan perkara itu berdasarkan semakan data melalui Sistem Maklumat Keselamatan Makanan (FoSIM) Malaysia dari tahun 2021 sehingga kini.

Beliau berkata, maklumat daripada International Food Safety Authorities Networks (INFOSAN) turut mengesahkan produk yang terlibat tidak dieksport ke Malaysia.

“Coklat berjenama Kinder yang memasuki negara ini kebanyakannya diimport dari Poland, Itali, Jerman, India dan beberapa negara lain.

Bagaimanapun, KKM akan meningkatkan pemantauan terhadap produk coklat jenama Kinder di pintu masuk negara bagi memastikan produk terlibat tidak masuk ke pasaran tempatan. KKM sentiasa peka dan prihatin terhadap perkara yang boleh mengancam kesihatan pengguna,” katanya dalam kenyataan hari ini.

Mohd Salim turut menasihatkan pengguna agar menghubungi Jabatan Kesihatan Negeri atau Pejabat Kesihatan Daerah terdekat atau hubungi KKM melalui laman web http://moh.spab.gov.my atau Facebook Bahagian Keselamatan dan Kualiti Makanan (BKKM) www.facebook.com/bkkmhq jika terdapat kemusykilan berhubung isu keselamatan makanan.

Hari ini media melaporkan beberapa produk coklat Kinder iaitu Kinder Surprise, Kinder Mini Eggs, Kinder Surprise Maxi 100g, Kinder Schokobons dan Kinder Egg Hunt Kit dikesan tercemar dengan bakteria Salmonella typhirium.

Salmonella typhirium adalah bakteria patogenik yang boleh menyebabkan penyakit bawaan makanan dengan simptom demam, kekejangan perut dan cirit-birit terutama di kalangan kanak-kanak.-  Bernama


Pengambilan pekerja asing dibuka secara berperingkat akhir bulan ini

BANGI, 12 Jamadilakhir 1443H, Sabtu – Permohonan pengambilan pekerja asing bagi sektor dibenarkan akan dibuka secara berperingkat mulai akhir bulan ini.

Menteri Sumber Manusia, Datuk Seri M Saravanan berkata, permohonan bagi pengambilan seramai 32,000 pekerja asing dalam sektor perladangan secara pengecualian khas akan dibuka, mulai 28 Januari ini.

“Permohonan pekerja warga asing bagi sektor lain yang dibenarkan bagi penggajian pekerja asing termasuk sektor perladangan tanpa pengecualian khas akan mula dibuka pada 15 Februari ini.

“Mesyuarat jemaah menteri pada 10 Disember lalu, bersetuju untuk pengambilan pekerja asing dalam sektor dibenarkan bagi penggajian pekerja asing.

“Permohonan boleh dibuat majikan di laman sesawang www.fwcms.com.my,” katanya dalam kenyataan, hari ini.

Beliau bagaimanapun mengingatkan majikan supaya mematuhi prosedur operasi standard (SOP) kemasukan pekerja warga asing ditetapkan kerajaan.

Katanya, ia merangkumi empat fasa iaitu prapelepasan, ketika dan selepas ketibaan serta pascakuarantin.

“Semua pekerja asing perlu menjalani tempoh kuarantin selama tujuh hari dan dua kali ujian saringan COVID-19 dalam tempoh tersebut yang akan ditanggung majikan,” katanya.

Dalam pada itu beliau menjelaskan, semua pusat kuarantin dan hotel bagi tujuan kuarantin berada di Lembah Klang dengan kapasiti seramai 10,000 pada satu-satu masa.

Justeru, Kementerian Sumber Manusia mengalu-alukan mana-mana pihak yang berminat untuk menawarkan khidmat sebagai pusat kuarantin atau hotel bagi tujuan kuarantin.

Bagaimanapun beliau menegaskan, ia perlu mematuhi syarat dan kriteria ditetapkan Agensi Pengurusan Bencana Negara dan Jawatankuasa Pengurusan Bencana Negeri.


Zionis makin biadab, halau petani Palestin dari tanah sendiri

HEBRON, 30 Syaaban 1442H, Isnin – Rejim pengganas Israel mengusir petani Palestin dari tanah mereka di bandar Beit Ummar, Utara Hebron dekat Tebing Barat yang diduduki, semalam.

Aktivis tempatan, Mohammed Awad berkata, seorang petani Palestin bersama keluarganya ditahan lebih daripada dua jam sebelum diusir keluar dengan alasan tidak mempunyai permit masuk ke kawasan tanah mereka.

Lokasi kejadian juga terletak bersebelahan dengan penempatan haram Yahudi Karmei Tzur.

Dalam kejadian, rejim pengganas Israel memusnahkan tiang besi yang dibina keluarga berkenaan bagi pembinaan rumah hijau.

Sementara itu, pusat Hak Asasi Manusia al-Haq berkata, Israel turut mengenakan sekatan kepada petani Palestin yang ingin memasuki kebun zaitun yang terletak berhampiran dengan penempatan mereka.

“Petani Palestin perlu meminta izin memasuki tanah mereka sendiri.

“Namun, permintaan mereka sering ditolak menyebabkan mereka tidak mempunyai masa yang cukup untuk mengurus tanah.

“Sekatan menjadi lebih ketat ketika musim memetik buah zaitun,” katanya.

Pusat itu berkata, petani Palestin sering diganggu dan diserang oleh penduduk haram Yahudi termasuk pemusnahan serta pembakaran pokok zaitun.

Katannya, Israel sering kali menafikan hak asasi Palestin termasuk prinsip kedaulatan tanah dan sumber semula jadi, selain menggugat mata pencarian mereka.

Perkara ini bertentangan dengan Artikel 1 Perjanjian Antarabangsa mengenai Hak Sivil dan Politik (ICCPR).

“Mengikut undang-undang kemanusiaan antarabangsa dan seperti yang dinyatakan dalam Konvensyen Geneva Keempat, Israel tidak berhak untuk tidak menyekat hak untuk rakyat Palestin bekerja di wilayah Palestin yang diduduki,” kata pusat itu. -Agensi


Perpecahan parti-parti politik Melayu beri nyawa kepada PH?

Oleh Athirah Huda Zalhe

BANGI, 1 Syaaban 1442H, Isnin – Kegagalan pemimpin dan parti-parti politik Melayu duduk semeja mencari kesepakatan antara punca perpecahan kuasa politik bangsa.

Lebih menyedihkan, apabila ‘common ground’ yang ada dalam kalangan pemimpin politik Melayu selama ini hanya mencari kekayaan peribadi, kemaruk mengekalkan kuasa dan menyelamatkan diri daripada kes-kes mahkamah.

Atas sebab itu, slogan ‘Menyelamat Maruah Melayu Islam’ yang dimomokkan hanya dilihat bersifat mempromosi dan mengajak pengundi bersama gabungan yang dibentuk, kata Naib Ketua Angkatan Pemuda Pemudi BERJASA (ANGKASA), AD Satiman.

“Ini bukan bermaksud saya menolak mana-mana perjuangan yang mengangkat slogan keramat perjuangan tersebut, namun slogan itu sering ‘dilacuri’ untuk kepentingan politikus tiada maruah.

“Ketiadaan pejuang tulen negara dalam landskap politik amat membimbangkan,” katanya kepada Ismaweb.net, hari ini.

AD Satiman mengakui perpecahan dalam kalangan pemimpin politik Melayu bakal membawa kerugian besar kepada kuasa politik bangsa.

Melihat senario sekarang, AD Satiman menjangkakan semua parti politik akan berpecah dan membentuk blok masing-masing pada PRU15.

“PN akan menarik MP lain untuk menambah majoriti mereka. PKR juga menunjukkan bibit-bibit boleh terima UMNO untuk bina kekuatan baru di Parlimen.

“Pastinya, UMNO dan PKR itu sendiri akan terpecah kerana ahli masing-masing berbeza pendapat untuk bergabung dengan seteru sekian lama mereka,” katanya.

Beliau juga tidak menolak kemungkinan berlaku perpecahan di dalam PAS, di mana sebahagian mereka mahu bersama PN dan ada yang selesa bekerjasama dengan UMNO menerusi Muafakat Nasional (MN).

“Terlalu banyak perbincangan di sebalik tabir antara mereka. Soalnya, adakah ini untuk manfaat rakyat dan negara?

“Adakah senario ini beri ruang PH memerintah semula? Ia bergantung kepada sentimen yang dibina terhadap pengundi menjelang PRU15,” katanya.


Tun Ahmad Sarji negarawan sering berfikir tentang agama dan bangsanya: PEMBELA

إِنَّا لِلَّهِ وَإِنَّا إِلَيْهِ رَاجِعُونَ

Kita mendapat berita Tun Ahmad Sarji Abdul Hamid telah meninggal dunia awal pagi tadi.

Allahyarham Tun Ahmad Sarji merupakan bekas Ketua Setiausaha Negara dan Pengerusi Institut Kefahaman Islam Malaysia (IKIM).

Saya secara peribadi mengenali beliau sebagai seorang negarawan yang sering berfikir tentang agama dan bangsanya.

Memang banyak sumbangannya ketika beliau menjawat jawatan-jawatan penting di dalam kerajaan, sebagai penjawat awam.

Semoga roh Allahyarham dicucuri rahmat dan ditempatkan dalam kalangan mereka yang beriman.

Al-Fatihah.

Haji Aminuddin Yahaya
Pengerusi PEMBELA
28 Ogos 2021


41 juta orang berdepan risiko kebuluran: WFP

ROM, 12 Zulkaedah 1442H, Rabu – Kira-kira 41 juta orang di seluruh dunia menghadapi risiko kebuluran, kata Program Makanan Dunia (WFP) agensi di bawah Pertubuhan Bangsa-Bangsa Bersatu (PBB), semalam.

Ia mengatakan, kenaikan harga makanan asas meningkatkan tekanan yang ada terhadap keselamatan makanan.

Sebanyak setengah juta orang lagi sudah mengalami keadaan kebuluran demikian, kata Pengarah Eksekutif WFP, David Beasley.

“Kami sekarang mempunyai empat negara di mana keadaan kebuluran berlaku. Sementara 41 juta orang bakal mengalaminya,” katanya.

WFP, yang dibiayai sepenuhnya oleh sumbangan sukarela, mengatakan perlu segera mengumpulkan AS$6 bilion untuk menjangkau mereka yang berisiko di 43 buah negara.

“Kami memerlukan dana dan kami memerlukannya sekarang,” kata Beasley.

Setelah menurun selama beberapa dekad, kebuluran dunia meningkat sejak 2016, didorong oleh konflik dan perubahan iklim.

Pada tahun 2019, 27 juta orang berada di ambang kebuluran, tetapi sejak 2020, pandemik COVID-19 telah menjadi antara penyumbangnya.

Laporan PBB yang baharu mengatakan bahawa kekurangan air dan kekeringan akibatnya menyebabkan kerosakan global setara dengan yang disebabkan oleh pandemik COVID-19.

Harga makanan dunia meningkat ke tahap tertinggi pada bulan Mei dalam satu dekad, angka PBB menunjukkan, dengan produk asas seperti bijirin, biji minyak, produk tenusu, daging dan gula meningkat 40 peratus berbanding tahap terdahulu.

Kejatuhan nilai mata wang di negara-negara seperti Lubnan, Nigeria, Sudan, Venezuela dan Zimbabwe menambah tekanan ini serta mendorong harga lebih tinggi, sehingga menimbulkan ketidakstabilan makanan.

Keadaan seperti kebuluran berlaku tahun ini di Ethiopia, Madagascar, Sudan Selatan dan Yaman, serta di Nigeria dan Burkina Faso. – Agensi